TERTUDUH PENYOKONG LTTE AKAN DIBAWA KE MAHKAMAH SEBELUM DIBEBASKAN

KUALA LUMPUR: Dua belas individu yang didakwa menyokong LTTE termasuk Ahli Dewan Undangan Negeri (ADUN) Gadek, G. Saminathan dan ADUN Seremban Jaya P. Gunasekaren akan dibawa ke mahkamah sebelum dibebaskan.

Sumber pendakwaan memberitahu bahawa pihak pendakwaan akan memaklumkan keputusan Peguam Negara Tan Sri Tommy Thomas untuk menghentikan prosiding terhadap kesemua tertuduh kepada mahkamah semasa sebutan kes itu nanti.

Sumber berkata  pihak pendakwaan akan memohon kepada mahkamah untuk menarik balik pertuduhan terhadap kesemua tertuduh seterusnya memohon mereka dilepaskan dan dibebaskan daripada semua pertuduhan.

“Itu adalah prosedurnya,” kata sumber itu dan menambah bahawa mahkamah akan menetapkan tarikh sebutan untuk kes itu dan barulah semua tertuduh akan dibawa ke mahkamah untuk dibebaskan.

Sumber itu bagaimanapun berkata setakat ini pihaknya masih belum mendapat tarikh bagi sebutan kes tersebut.

Thomas dalam kenyataan media 11 muka surat, memutuskan tiada prospek yang jelas untuk sabitan terhadap mana-mana 12 tertuduh ke atas mana-mana 34 pertuduhan tersebut.

“Oleh yang demikian dalam menjalankan kuasa budi bicara saya menurut Perkara 145(3) Perlembagaan Persekutuan, saya memutuskan untuk memberhentikan prosiding terhadap mereka berkuat kuasa serta-merta,” katanya.

Dua belas tertuduh itu adalah anggota DAP, V. Suresh Kumar, 44; ahli perniagaan, B. Subramaniam, 58; penjaga stor, S. Thanagaraj, 27; Saminathan, 35;  Gunasekaren, 61; Ketua Pegawai Eksekutif Perbadanan Teknologi Hijau di Melaka, S. Chandru, 39; juruteknik, S. Arivainthan, 28; pengawal keselamatan, M. Pumugan, 30; guru sekolah menengah di Telok Panglima Garang, Selangor, Sundram Renggan @ Rengasamy, 53; pemandu teksi V. Balamurugan, 38; pengutip besi buruk A. Kalaimughilan, 29; dan penghantar surat S.Teeran, 39.

Kesemua mereka ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan ditempatkan di Penjara Sungai Buloh sementara menunggu perbicaraan. Di bawah SOSMA mereka tidak dibenar diikat jamin.

Mereka didakwa di Mahkamah Sesyen pada 29 dan 31 Oktober 2019,  di beberapa buah negeri termasuk Kuala Lumpur.

Mereka antaranya menghadapi tuduhan memberi sokongan kepada LTTE dalam suatu majlis, memberi sokongan kepada kumpulan itu dalam media sosial dan pertuduhan memiliki, mengedar dan memaparkan bahan-bahan berkaitan LTTE.

Kesemua kes mereka dipindahkan ke Mahkamah Tinggi di sini kerana kes di bawah SOSMA akan dibicarakan di Mahkamah Tinggi.

Kes mereka belum dibicarakan dan masih di peringkat pengurusan kes. Bagaimanapun Mahkamah Tinggi telah menetapkan perbicaraan kes itu. — BERNAMA


NILAI EKUITI DOMESTIK TABUNG HAJI MENINGKAT RM 1.12 BILION

KUALA LUMPUR : Nilai ekuiti domestik Lembaga Tabung Haji (TH) meningkat RM1.12 bilion kepada RM7.8 bilion pada 27 Sept lepas berbanding RM6.36 bilion pada tahun lepas.Timbalan Menteri di Jabatan Perdana Menteri Fuziah Salleh berkata pelaburan TH tertumpu pada syarikat tersenarai di Bursa Malaysia yang mempunyai prestasi kewangan dan rekod dividen yang baik dan menjana pendapatan stabil serta patuh Syariah.

“Selain ekuiti, TH sedang giat mencari peluang pelaburan dalam semua kelas aset seperti hartanah dan instrumen kewangan berpendapatan tetap termasuk sukuk,” katanya.

Beliau berkata demikian ketika menjawab soalan Datuk Seri Hasan Arifin (BN-Rompin) yang bertanyakan tentang pendapatan TH sehingga Jun 2019, nilai saham dan harta yang telah dijual pada 2019 serta anggaran keuntungan sehingga Jun 2019.Fuziah berkata setakat Jun tahun ini, TH telah menjual kira-kira RM1.21 bilion asset yang menjana keuntungan berjumlah RM61.6 juta.Beliau berkata penjualan berkenaan melibatkan saham yang berjumlah RM803.9 juta dengan keuntungan sebanyak RM27.9 juta, instrument kewangan RM405.3 juta yang menjana keuntungan sebanyak RM25.3 juta serta hartanah sebanyak RM10.4 juta dengan keuntungan berjumlah RM7.9 juta.Sementara itu, Fuziah berkata Urusharta Jamaah Sdn.Bhd (UJSB) yang ditubuhkan bagi membantu proses pemulihan aset-aset yang telah diambil alih dari TH telah menjana keuntungan selepas lebih sembilan bulan mengambil alih aset tersebut daripada TH.Katanya keuntungan itu diperoleh walaupun tanpa melakukan sebarang penjualan aset.“Setakat ini, iaitu lebih sembilan bulan aset ini dipindahkan, belum ada jual beli dan aset itu tetap di situ dan sedang dipulihkan daripada pendapatan rendah kepada pendapat lebih tinggi.“TH sudah tidak bertanggungawab, namun demi kepentingan awam dan kerana orang ramai ingin tahu dan takut aset TH ini bila dipindahkan (mungkin) dijual terus, saya maklumkan ini adalah tidak benar kerana TH mempunyai hak pertama untuk menolak,” katanya menjawab soalan tambahan Datuk Seri Mustapa Mohamed (PH-Jeli) yang bertanyakan tentang prestasi aset dan pelaburan yang diuruskan Syarikat tujuan khas (SPV) di bawah seliaan Kementerian Kewangan.UJSB merupakan SPV yang dimiliki penuh kerajaan bagi membantu proses pemulihan aset-aset yang telah diambil alih daripada Lembaga TH pada akhir 2018 sebagai sebahagian daripada pelan pemulihan TH. — BERNAMA


LEBIH 1,000 KEKOSONGAN JEMAAH HAJI TOLAK TAWARAN SUDAH PENUH

JOHOR BAHRU: Lebih 1,000 kekosongan tempat untuk jemaah haji yang menolak tawaran disebabkan pelbagai faktor, termasuk masalah kesihatan sudah dipenuhkan setakat ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata kekosongan itu telah diberikan keutamaan kepada mereka yang telah disenaraikan untuk mengerjakan ibadah haji pada 2020 dan 2021.

“Ia (kemas kini senarai jemaah haji) berjalan setiap hari, kalau ada yang kosong maknanya kita akan ikut senarai menunggu dan masukkan nama-nama jemaah mengikut urutan.

“Bagi peringkat pertama ini 1,000 orang telah menolak, maka kita masukkanlah dan sekarang ini sudah penuh,” katanya kepada pemberita selepas perasmian Pra-Pelancaran Majlis Tilawah dan Hafazan Al-Quran Peringkat Kebangsaan (MTHQK) Tahun 1443H/2022M di Pusat Islam Iskandar Johor, di sini hari ini.

Majlis berkenaan dirasmikan Menteri Besar Johor Datuk Onn Hafiz Ghazi.

Seramai 14,306 jemaah haji Malaysia akan menunaikan rukun Islam kelima pada tahun ini dan penerbangan pertama jemaah haji Malaysia akan berlepas melalui penerbangan pertamanya pada 4 Jun ini.

Jemaah haji yang dibenarkan pula adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.

Berhubung MTHQK yang akan berlangsung di Pusat Islam Iskandar Johor bermula 9 hingga 18 Jun ini, Idris berkata program itu akan disertai seramai 42 peserta lelaki dan 42 peserta perempuan dari 14 negeri.

Menurut beliau, Perdana Menteri Datuk Seri Ismail Sabri Yaakob dijadual merasmikan majlis pembukaan pada 12 Jun, manakala majlis penutup dan pengurniaan hadiah pada 17 Jun akan disempurnakan Sultan Johor Sultan Ibrahim Almarhum Sultan Iskandar.

MTHQK merupakan program tahunan yang dianjurkan kerajaan Persekutuan dan diuruskan oleh Jabatan Kemajuan Islam Malaysia (Jakim) sejak 1979 bertujuan meninggikan syiar Islam di Malaysia.–AlHijrah Online


KEPULAN AWAN BERBENTUK KALIMAH ALLAH DI TERENGGANU

KUALA TERENGGANU: Tular di media sosial hari ini gambar kepulan awan yang membentuk kalimah Allah.

Menurut laporan media, kalimah Allah di langit itu dilihat orang awam di Kuala Terengganu.

Kejadian itu dilaporkan berlaku kira-kira jam 3 pagi selama lebih kurang tiga minit sebelum kepulan awan itu dibawa angin dan tidak lagi berbentuk kalimah Allah.

Memetik laporan Harian Metro, Mohd Nor Firdaus, 34, antara individu yang berkesempatan melihat kejadian berkenaan.

“Berasa sangat bertuah kerana dipilih untuk melihat kalimah di langit dan saya terus berdoa.

“Pengalaman yang sangat bermakna kepada saya sepanjang menyambut Ramadan, melihat kebesaran Allah melalui kalimah itu menyebabkan tangan menadah ke langit dan berdoa,” kata Mohd Nor seperti dilapor Harian Metro.

Menurut Mohd Nor, kejadian itu dilihat ketika dia sedang melakukan rondaan di Pasar Borong Gong Pauh, Wakaf Mempelam, di Kuala Terengganu. — AlHijrah Online

KREDIT: HARIAN METRO


NAHAS DI SEGAMAT: REMAJA 15 TAHUN DALAM KEADAAN STABIL – POLIS

SEGAMAT: Keadaan remaja lelaki 15 tahun yang terlibat dalam nahas lima kenderaan yang meragut enam nyawa di Kilometer 5, Jalan Segamat-Kuantan, Jumaat lepas, dilaporkan berada dalam keadaan stabil.

Ketua Polis Daerah Segamat Supt Ahmad Zamry Marinsah berkata mangsa, Abdullah Amir Ruddin yang masih mendapat rawatan di unit rawatan rapi (ICU) Hospital Segamat itu, kini menggunakan alat bantuan pernafasan.

Terdahulu, pihaknya telah terkesan berikutan satu laporan berita pada pukul 6.30 petang semalam yang mendakwa remaja berkenaan meninggal dunia.

“Polis mengesahkan berita berkenaan adalah tidak benar dan mangsa terbabit yang merupakan remaja lelaki berusia 15 tahun masih dirawat, di mana jumlah mangsa yang maut masih kekal enam orang.

“Polis memohon agar semua pihak tidak mengeluarkan sebarang berita yang tidak pasti kesahihannya kerana ia boleh memberi kesan kepada emosi keluarga yang masih bersedih. Segala perkembangan akan dimaklumkan dari masa ke semasa,” katanya dalam satu kenyataan, hari ini.

Ahmad Zamry berkata pihak media juga dinasihatkan agar mendapatkan segala maklumat dari pihak berwajib sebelum mengeluarkan sebarang berita bagi memastikan berita yang dikeluarkan adalah benar-benar sahih.

Dalam nahas Jumaat lepas itu, ibu dan bapa mangsa Norahimah Noor Muhammad, 43 dan Amir Ruddin Ismail, 46  serta empat beradik mangsa  Fatimatulzahrah, 17; Seri Khadijah Aqilah, 13; Rufaidatul Asyariyah, 10 dan Muhammad Assyakrawi, 5 meninggal dunia dan jenazah kesemua mereka dikebumikan dalam satu liang lahad  di Tanah Perkuburan Islam Ubudiah, Parit Jawa, Muar petang semalam. –AlHijrah Online


BAS BAWA PESAKIT COVID-19 REMPUH PLAZA TOL

SEPANG: Sebuah bas ekspres yang membawa pesakit COVID-19 merempuh Plaza Tol UPM, Serdang, kira-kira jam 3 petang tadi.

Kejadian tersebut melibatkan sebuah bas dalam perjalanan dari Perak ke Pusat Kuarantin dan Rawatan COVID-19 Berisiko Rendah (PKRC) di MAEPS, Serdang.

Menurut Ketua Polis Daerah Sepang, Asisten Komisioner Wan Kamarul Azran Wan Yusof, kemalangan tersebut melibatkan enam orang penumpang yang mengalami kecederaan ringan.

Bagaimanapun, keadaan pemandu bas dan pembantunya masih belum dapat dipastikan.

Terdahulu, bas terbabit membawa pesakit Kluster Changkat Jong, Perak, yang dijadualkan tiba di MAEPS, Serdang pada jam 1 tengah hari tadi.—AlHijrah Online


PELAJAR MALAYSIA DINOBAT PENDEBAT BAHASA ARAB TERBAIK DUNIA

KUALA LUMPUR: Dua pelajar Malaysia berjaya mengharumkan nama negara dalam Kejohanan Debat Bahasa Arab Sekolah-Sekolah Antarabangsa di Doha, Qatar.

Pendebat Malaysia Wan Amzar Izzuddin Wan Mohd Azlan diumumkan sebagai peserta terbaik pertandingan manakala rakannya Abdul Muizz Hasanulddin meraih pendebat kedua terbaik.

Difahamkan kedua-dua mereka merangkul kejayaan itu untuk Kategori Bukan Penutur Jati Bahasa Arab.

Wan Amzar dan Abdul Muizz merupakan pelajar Tingkatan Lima Sekolah Menengah Agama Atas Sultan Zainal Abidin (SMAASZA), Batu Buruk, Terengganu.

Kedua-dua mereka berjaya mengetepikan saingan peserta lain dari 34 negara yang turut mengambil bahagian.

Kejayaan manis dua anak muda Malaysia itu turut dikongsi bapa Wan Amzar Izzuddin menerusi catatat di Facebook.

“Alhamdulillah, Wan Amzar dinobatkan pendebat terbaik Kejohanan Debat Bahasa Arab Sekolah-Sekolah Antarabangsa di Doha.

“Abdul Muizz pula kedua terbaik. Kedua-dua dari Malaysia. Tahniah Malaysia. Alhamdulillah terbaik dunia,” kata Wan Mohd Azlan Wan Ahmad di Facebooknya.

Selain dua pelajar itu, turut mewakili Malaysia dalam pertandingan terbabit ialah dua pelajar dari Pontian, Johor iaitu Daing Muhammad Hasbi Daing Armey dan Khatib Sulaiman Mustafa.

Kejohanan debat itu kali keenam diadakan dan berlangsung dari 1 hingga 6 September 2023. — AlHijrah Oline


NEGARA ARAB GESA TINDAKAN KONKRIT AKHIRI PENDUDUKAN ISRAEL

NEW DELHI: Negara Arab menyeru komuniti dunia mengambil tindakan yang konkrit untuk menamatkan pendudukan Israel di Palestin, memandangkan rejim Zionis itu berterusan mencabuli undang-undang antarabangsa.

Duta-duta Palestin, Arab Saudi dan Liga Arab di New Delhi berkata Israel perlu terus ditekan agar rejim itu akur dan tunduk untuk mengiktiraf Baitulmaqdis Timur sebagai ibu negara Palestin.

“Melayan Israel sebagai negara yang berada di atas undang-undang akan hanya menggalakkan negara itu untuk terus melakukan keganasan.

“Masyarakat antarabangsa perlu segera menunaikan tanggungjawab untuk menamatkan pencerobohan Israel terhadap tanah, kewujudan dan masa depan kita,” kata Duta Palestin, Adnan Abu Alhaija dalam satu acara sempena Hari Perpaduan Antarabangsa dengan Rakyat Palestin pada Rabu.

“Sudah tiba masanya tindakan konkrit perlu diambil dan dilaksanakan untuk melindungi negara dan rakyat Palestin dengan memberi hak menentukan nasib sendiri, kebebasan dan kemerdekaan di tanah yang diduduki pada tahun 1967 dengan Baitulmaqdis sebagai ibu negara,” katanya.

“Bukankah sudah tiba masanya untuk menamatkan pendudukan tentera yang paling lama dalam sejarah kontemporari,” soal Duta Palestin itu.

Duta Arab Saudi ke India Saud Mohammed Al Sati turut mengecam keganasan Israel terhadap penduduk Palestin yang tinggal di Gaza, mengatakan antara Jun 2018 dan Mei 2019, tentera Israel membunuh 218 rakyat Palestin, termasuk 48 kanak-kanak dan mencederakan 22,483 orang.

Beliau menyelar pengiktirafan sepihak Amerika Syarikat (AS) yang menjadikan Baitulmaqdis sebagai ibu negara Israel dan pengumuman AS baru-baru ini yang tidak lagi menganggap penempatan Israel di Tebing Barat sebagai penempatan haram.

Utusan Liga Arab ke India Alyaa Ghannam berkata dasar AS mengenai penempatan Yahudi itu akan menjejaskan “proses perdamaian yang adil”.

Katanya, dalam beberapa tahun kebelakangan ini, pentadbiran AS dilihat membuat beberapa tindakan yang kononnya mencari keamanan tetapi mereka hanya menyerlahkan visi sayap pelampau Israel bagi memaksa penyelesaian sepihak dan menghalalkan pendudukan. — BERNAMA


Raja dadah bakal dipenjara

NEW YORK, 13 Februari – Ketua
kartel dadah Mexico, Joaquin Guzman didapati bersalah atas beberapa tuduhan
termasuk pengedaran dadah, pemilikan senjata api serta penggubahan wang haram.

Dia yang digelar ‘El Chapo’, 61,
merupakan ketua kartel dadah Sinaloa di utara Mexico yang juga pembekal
terbesar dadah ke Amerika Syarikat (AS).

Dia ditahan pada Januari 2016
selepas melarikan diri dari sebuah penjara di Mexico lalu diekstradisi ke
Amerika Syarikat pada 2017.

Dalam perbicaraan di Brooklyn,
New York yang diketuai Hakim Brian Cogan, juri sebulat suara menjatuhkan
sabitan bersalah ke atas Guzman, sekali gus menyaksikannya berdepan hukuman
penjara seumur hidup.

Sinar Harian memetik kenyataan
BBC yang melaporkan bahawa Guzman dilihat tenang ketika keputusan mahkamah
dibacakan semalam, manakala peguamnya memaklumkan akan merayu keputusan
terbabit.


PM UMUM LEMBAH KLANG, MELAKA BERALIH FASA 4 PPN, LAGI KELONGGARAN S.O.P.

KUALA LUMPUR: Lembah Klang (Wilayah Persekutuan Putrajaya, Kuala Lumpur, Selangor) dan Melaka beralih ke Fasa 4 Pelan Pemulihan Negara (PPN), bermula 18 Oktober 2021.

Peralihan fasa itu juga melibatkan Kelantan, Perak, Pulau Pinang, Sabah dan Kedah yang beralih ke Fasa 3 PPN, berkuat kuasa pada tarikh yang sama.

Perdana Menteri, Datuk Seri Ismail Sabri Yaakob berkata, negara Malaysia secara keseluruhannya beralih ke Fasa 3 yang mengikut garis panduan yang ditetapkan PPN serta peratusan kadar vaksinasi lengkap populasi dewasa.

“Berdasarkan laporan kes positif COVID-19 harian yang dilaporkan Kementerian Kesihatan (KKM), negara mencatatkan bilangan kes di bawah 10,000 kes sehari bagi tempoh dua minggu berturut-turut. Kadar kebolehjangkitan atau R-naught mencatatkan penurunan di bawah paras 1.0 iaitu 0.86.

“Sehingga semalam, kadar vaksinasi populasi dewasa bagi dos pertama adalah 95% manakala jumlah yang menerima dua dos vaksin pula seramai 91.2% dan dijangka terus meningkat,” dalam kenyataannya, hari ini.

Berikut merupakan kelonggaran SOP yang diumumkan:

–AlHijrah Online


BUKU TOMMY THOMAS MUNGKIN DIHARAMKAN

KUALA LUMPUR: Buku ‘My Story: Justice in The Wilderness’ tulisan bekas Peguam Negara, Tommy Thomas mungkin akan diharamkan.

Portal Free Malaysia Today (FMT) melaporkan buku tersebut kini dilapor sedang diteliti oleh Bahagian Penguatkuasa dan Kawalan Kementerian Dalam Negeri (KDN).

“Mereka sedang siapkan laporan untuk diserahkan kepada menteri. Pihak menteri mempunyai kuasa untuk mengarahkan buku itu diharamkan,” katanya ringkas.

Semalam, media melaporkan bekas Peguam Negara, Mohamed Apandi Ali membuat laporan polis terhadap Tommy atas dakwaan melakukan tiga kesalahan bawah Kanun Keseksaan dan Akta Rahsia Rasmi (OSA).

Timbalan Ketua Polis Negara, Datuk Seri Acryl Sani Abdullah Sani hari ini turut memaklumkan dua kertas siasatan telah dibuka berhubung buku tulisan Tommy dan setakat ini tujuh laporan polis diterima di seluruh negara.

Buku tulisan Tommy itu menceritakan pengalamannya sepanjang bergelar Peguam Negara namun terdapat kandungan yang didakwa berbaur fitnah terhadap beberapa pihak. – AlHijrah Online


POLIS TAHAN DUA LELAKI DISYAKI DERA, LAKUKAN AMANG SEKSUAL FIZIKAL TERHADAP PELAJAR TAHFIZ

MELAKA: Polis menahan dua lelaki yang merupakan adik-beradik warga Singapura yang dipercayai terlibat dalam kes penderaan dan amang seksual fizikal kanak-kanak pelajar tahfiz di Tanjung Minyak.

Ketua Polis Melaka Datuk Zainol Samah berkata penahanan suspek yang merupakan pengasas pusat tahfiz berusia 40 tahun itu, dan warden asrama berkenaan yang berumur 36 tahun, dibuat susulan enam laporan polis yang diterima.

“Laporan polis dibuat oleh enam pelajar pusat tahfiz terbabit yang berumur 13 hingga 15 tahun di Balai Polis Batang Tiga antara pukul 6.29 petang dan 9.13 malam, semalam. Tangkapan pertama pada pukul 1 tengah hari manakala tangkapan kedua pada 1.30 tengah hari di Pusat Tahfiz Tanjong Minyak hari ini,” katanya dalam kenyataan hari ini.

Beliau berkata kejadian berlaku beberapa kali di dua pusat tahfiz iaitu di Tanjung Minyak dan juga Alor Gajah serta di kondominium di Klebang, bagaimanapun kanak-kanak itu tidak dapat mengingati tarikh tepat, namun kali terakhir dikatakan berlaku pada 7 Mei lepas.

Zainol berkata suspek pertama pernah mempunyai rekod lampau atas kesalahan melakukan amang seksual fizikal serta liwat pada tahun 2019, dan permohonan reman terhadap kedua-dua suspek akan dibuat di Kompleks Mahkamah Ayer Keroh esok.

Beliau berkata kes itu disiasat di bawah Seksyen 14(a) Akta Kesalahan Seksual Terhadap Kanak-Kanak 2017 dan Seksyen 31(1)(a) Akta Kanak-Kanak 2001.–AlHijrah Online


WANITA MENINGGAL DUNIA DILANGGAR TRELER SELEPAS HANTAR ANAK SEKOLAH

TAPAH: Seorang wanita meninggal dunia selepas motosikal dinaikinya terlibat kemalangan dengan sebuah treler di Kilometer 57 Jalan Ipoh-Kuala Lumpur hari ini.

Dalam kejadian kira-kira 7.15 pagi itu, mangsa Shahriza Ishak, 39, dilapor baru menghantar anaknya ke sekolah dan dalam perjalanan pulang ke rumah bagi mengambil seorang lagi anaknya untuk dihantar ke sekolah.

Ketua Polis Daerah Tapah, Superintendan Wan Azharuddin Wan Ismail berkata, kemalangan berlaku apabila motosikal ditunggang mangsa bergesel dengan treler menyebabkan wanita jatuh di atas jalan raya dan diseret oleh treler tersebut.

Ia menyebabkan mangsa cedera parah di kepala dan disahkan meninggal dunia di tempat kejadian.

Menurut laporan Sinar Harian, ujian saringan air kencing mendapati pemandu treler berusia 36 tahun terbabit positif dadah jenis methamphetamine dan lelaki itu telah ditahan untuk siasatan lanjut.

Kes disiasat di bawah Seksyen 41(1) Akta Pengangkutan Jalan 1987. – AlHijrah Online


PALESTIN UCAP TERIMA KASIH KEPADA PIHAK BERKUASA MALAYSIA SELAMATKAN RAKYATNYA YANG DICULIK

KUALA LUMPUR: Kementerian Dalam Negeri dan Keselamatan Palestin merakamkan penghargaan kepada pihak berkuasa Malaysia yang telah menyelamatkan seorang warga Palestin yang diculik di Malaysia baru-baru ini.

Kementerian itu dalam satu kenyataan di laman Facebooknya pada Selasa turut mengucapkan terima kasih kepada Polis Diraja Malaysia dan pihak keselamatan yang terlibat dalam usaha menyelamat itu.

Media tempatan melaporkan pihak polis berjaya menyelamatkan seorang mangsa berusia 31 tahun sehari selepas diculik sekumpulan rakyat tempatan yang dipercayai direkrut agensi perisikan Israel, Mossad bagi membantu rejim itu memburu anggota Hamas di Malaysia.

“Selain itu, mereka (polis Malaysia) dapat mendedahkan operasi anggota Mossad dan memburu serta menjejaki rangkaiannya.

“Kami mengecam jenayah terang-terangan yang dilakukan Israel terhadap seorang daripada rakyat Palestin di Malaysia dan kami menyeru agar pelakunya dikenakan hukuman,” menurut kenyataan itu.

Mangsa berjaya diselamatkan selepas polis menahan 18 individu dalam operasi berasingan di Kuala Langat, Ampang, Beranang di Selangor dan Melaka dari 29 Sept hingga 4 Okt lalu.

Seramai 11 individu berusia 21 hingga 40 tahun didakwa di Mahkamah Majistret pada 14 Okt berhubung penculikan itu.

Mereka dituduh melakukan perbuatan itu di Jalan Mayang di sini, pada 10.40 malam, 28 Sept lepas mengikut Seksyen 3 Akta Penculikan 1961 dan dibaca bersama Seksyen 34 Kanun Keseksaan yang memperuntukkan hukuman mati atau penjara seumur hidup dan sebat jika sabit kesalahan.–AlHijrah Online


COVID-19: LELAKI 88 TAHUN MAUT DI ISRAEL

BAITULMAQDIS: Seorang lelaki tua maut akibat novel koronavirus, menurut pegawai kesihatan Israel lewat semalam dipetik agensi berita Anadolu.

Kementerian
Kesihatan berkata pesakit berusia 88 tahun itu didiagnos minggu lalu dengan COVID-19
di sebuah hospital di barat Baitulmaqdis.

Kematian itu  adalah kes pertama akibat koronavirus di Israel. Sebanyak 14 daripada 705 kes positif dalam keadaan serius di Israel.

Wabak COVID-19
yang muncul di Wuhan, China Disember lalu, merebak ke sekurang-kurangnya 164
negara dan wilayah. Pertubuhan Kesihatan Sedunia (WHO) mengisytiharkan wabak
itu sebagai pandemik.

Lebih 266,000 kes koronavirus disahkan, jumlah kematian kini melebihi 11,000 kes dan lebih 87,000 individu dijangkiti telah pulih, demikian menurut data Johns Hopkins University yang berpangkalan di Amerika Syarikat.

Walaupun semakin
banyak kes dilaporkan, kebanyakan individu dijangkiti hanya mengalami gejala
ringan dan pulih. — Terjemahan AlHijrah Online/ Zamir Akmal Zambri


MURAL AGONG, PEMIMPIN DISEMBUR CAT MERAH DAN DICONTENG DENGAN PERKATAAN KEJI

KUALA LUMPUR: Mural gergasi wajah-wajah pemimpin tertinggi negara termasuk Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Perdana Menteri Tan Sri Muhyiddin Yassin, Ketua Pengarah Kesihatan Datuk Dr Noor Hisham Abdullah, dan Presiden PAS Datuk Seri Abdul Hadi Awang menjadi mangsa vendalisme.

Wajah-wajah individu tersebut disembur dengan cat merah dan diconteng dengan perkataan kesat oleh individu tidak bertanggungjawab.

Mural gergasi tersebut dilaporkan dilukis pada sebuah dinding bangunan rumah kedai di Taman Cahaya Alam, Seksyen U12, Shah Alam.

Video yang tular memaparkan kejadian tidak bermoral itu mengundang kecaman dan kritikan oleh netizen.

“Kita boleh tidak bersetuju dalam politik tapi untuk hasil seni yang baik dan orang yang bekerja untuk kebaikan Malaysia, ini satu penghinaan,” kata salah seorang pengguna Twitter, Farid_ahcheng, pada ruangan balas video tersebut.

Difahamkan mural tersebut kini telah ditutup oleh pihak berwajib dan pihak polis juga dilaporkan telah ke lokasi kejadian.

Mural gergasi tersebut adalah hasil karya tiga pelukis muda iaitu Muhammad Suhaimi Ali, 27, Muhamad Firdaus Nordin, 26 dan Abdul Hadi Ramli, 27.

Al-Sultan Abdullah pada 10 hari lalu juga telah berkenan berangkat melawat mural gergasi berkenaan diiringi Raja Permaisuri Agong, Tunku Azizah Aminah Maimunah Iskandariah serta anakanda, Tengku Puteri Iman Afzan, Tengku Puteri Afzan Aminah Hafizatullah dan Tengku Muhammad Iskandar Ri’ayatuddin Shah. — AlHijrah Online


SEMAKAN ARAH KIBLAT BOLEH DIBUAT PETANG ESOK – MUFTI SELANGOR

SHAH ALAM: Semakan ketetapan arah kiblat khususnya di kediaman masing-masing boleh dibuat esok, bermula pukul 5.10 petang hingga 5.35 petang susulan peristiwa Istiwa A’dzam.

Mufti Selangor Datuk Dr Anhar Opir berkata Istiwa A’dzam yang akan berlaku pada 5.18 petang esok merupakan satu peristiwa yang kedudukan matahari akan berada tepat di atas Kaabah, dan masyarakat di Selangor berpeluang membuat semakan arah kiblat yang tepat dengan menggunakan bayang daripada objek yang tegak.

“Semakan boleh dibuat dengan menggunakan sebarang objek lurus dan tegak yang berada di sekitar. Tempoh masa semakan bayang bermula pukul 5.10 petang hingga 5.35 petang,” katanya dalam kenyataan hari ini.–AlHijrah Online


LAPORAN KHAS MUSLIM VIETNAM

‘HIDUP DALAM PENINDASAN’

KEHIDUPAN ITU PERLU DILALUI 72 RIBU MASYARAKAT ISLAM DI VIETNAM SEJAK 500 TAHUN LALU. NAMUN, IA TIDAK MEMATAHKAN SEMANGAT PERSAUDARAAN UMMAH PENDUDUK MINORITI ITU…

MENJALANI IBADAH PADA BULAN PUASA DISEBALIK CENGKAMAN NEGARA KOMUNIS BERKENAAN.

IKUTI LAPORAN WARTAWAN FARHAH RUSLAN YANG MENINJAU UMAT ISLAM DI CHAU DOC, BARU BARU INI.


MOHAMMAD ZULHANIF WAKIL MALAYSIA PERTANDINGAN HAFAZAN AL-QURAN ANJURAN TANZANIA

KUALA LUMPUR: Naib Johan Majlis Hafazan Al-Quran Kategori 30 Juzuk Peringkat Kebangsaan Tahun 2020, Mohammad Zulhanif Mohd Rosdi akan membawa nama negara bagi Pertandingan Hafazan Al-Quran secara maya yang dianjurkan oleh negara Tanzania.

Pertandingan disertai Mohammad Zulhanif yang berasal dari Kelantan itu dijadual pada 24 April 2021.

Ia akan bermula pada jam 5.00 pagi hingga 8.00 pagi waktu tempatan.

Pada Majlis Hafazan Al-Quran Kategori 30 Juzuk Peringkat Kebangsaan Tahun 2020, Mohammad Zulhanif berjaya memperoleh markah 95.80 peratus yang melayakkan beliau memperoleh tempat kedua pertandingan tersebut. — AlHijrah Online


ARAB SAUDI BUKA PINTU UNTUK MALAYSIA DAN 48 LAGI NEGARA

KUALA LUMPUR: Malaysia antara 49 buah negara yang dibenarkan Arab Saudi untuk melancong ke negara tersebut bermula 1 Ogos lalu.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata penyenaraian itu satu penghormatan dan pengiktirafan kepada sistem pengurusan kesihatan Malaysia.

“Duta Besar Arab Saudi ke Malaysia, Mahmoud Hussien Saeed Qattan memaklumkan kepada saya bahawa mulai 1 Ogos lalu, Arab Saudi membuka pintunya kepada para pelancong daripada 49 buah negara termasuk Malaysia.

“Beliau menjelaskan, walaupun Malaysia mempunyai kes jangkitan positif COVID-19 yang tinggi, tetapi kadar vaksinasi yang amat pantas (antara terpantas di dunia) menyebabkan Arab Saudi memberi kepercayaan penuh untuk membuka pintu negaranya kepada Malaysia bagi tujuan pelancongan,” katanya menerusi hantaran di Facebook rasminya selepas menerima kunjungan Mahmoud Hussien di Putrajaya.

Ujar Zulkifli Malaysia masih menunggu kenyataan rasmi daripada Kementerian Haji dan Umrah Arab Saudi berhubung permohonan visa umrah bagi rakyat Malaysia.

Beliau menyeru untuk umat Islam memperbanyakkan doa dan munajat kepada Allah SWT agar wabak COVID-19 segera pulih agar kita dapat kembali menziarahi Tanah Suci dalam masa terdekat.

Sementara itu, menerusi hantaran yang sama Zulkifli berkata sumbangan 1 juta dos Astrazeneca dan 4.5 juta unit pelbagai bantuan perubatan daripada Raja Arab Saudi Raja Salman Abdulaziz dan Putera Mahkota Muhammad Salman melalui King Salman Humanitarian Aid and Relief Centre (KSRelief) amat dihargai.

“Hubungan yang erat antara Malaysia dan Arab Saudi akan terus diperkukuh bagi manfaat kedua-dua buah negara,” katanya. – AlHijrah Online


TV ALHIJRAH, PALESTINE TV TEROKA KERJASAMA BAHARU

KUALA LUMPUR: Kerinduan terhadap Masjidil Aqsa, di Baitulmaqdis, Palestin akan terubat menerusi perkongsian video, gambar dan bahan-bahan berkaitan susulan kerjasama baharu yang termeterai antara TV Alhijrah dengan Palestine TV.

Perkara itu disepakati menerusi mesyuarat antara kedua-dua pihak yang diadakan petang tadi menerusi dalam talian.

Turut menyertai mesyuarat itu, Duta Palestin ke Malaysia, Walid AbuAli dan Ketua Pegawai Eksekutif TV Alhijrah, Namanzee Harris.

Menerusi mesyuarat berkenaan, TV Alhijrah akan mendapat akses bahan-bahan secara terus daripada pihak Palestine TV, untuk disiarkan menerusi program Berita dan Ehwal Semasa, kapsul-kapsul, serta dokumentari pendek tidak lama lagi.

Berita Alhijrah juga akan mendapat laporan dan visual secara terus serta potensi menerima laporan secara langsung wakil Palestine TV dari Gaza, Baitulmaqdis, dan seluruh Palestin menerusi talian Skype atau Zoom.

“Saya menaruh kepercayaan kepada TV Alhijrah dan Palestine TV dalam meneroka lebih banyak potensi kerjasama agar manfaat akan diperolehi kedua-dua pihak, selain menguar-uarkan isu Palestin yang sebenar kepada dunia.”

Turut dicadangkan siaran solat sunat Aidilfitri dari Masjidil Aqsa yang berkemungkinan disiar di TV Alhijrah, 1 Syawal nanti.

“Kita akan rancang pelan jangka pendek dan jangka panjang bagi kerjasama ini. Ia menjurus kolaborasi dari sudut kandungan Berita dan Ehwal Semasa serta dokumentari tentang budaya dan sejarah Palestin itu sendiri.”

Pihak Palestine TV juga mengalu-alukan TV Alhijrah dalam membekalkan bahan dan kandungan menarik tentang Malaysia, termasuk pelancongan dan budaya bagi keperluan siaran dokumentari di negara itu.

Kisah kehidupan rakyat Palestin yang berada di Malaysia, khususnya pelajar-pelajar yang menuntut di universiti juga akan dikongsikan kepada Palestine TV oleh TV Alhijrah.

Segala kerjasama ini akan disusuli dengan majlis menandatangani memorandum persefahaman antara kedua-dua pihak yang dijadual diadakan selepas Aidilfitri. -Ardi Herman Mohd Mardzi / Alhijrah Online


KUTIPAN TABUNG AAKRP KINI RM81 JUTA, HAMPIRI SASARAN – PM ANWAR

PUTRAJAYA: Kutipan tabung Akaun Amanah Kemanusiaan Rakyat Palestin (AAKRP) yang dikendalikan Kementerian Luar kini berjumlah RM81 juta, menghampiri sasaran RM100 juta, kata Perdana Menteri Datuk Seri Anwar Ibrahim.

Berucap pada majlis penyampaian sumbangan tabung AAKRP di sini hari ini, beliau yang juga Menteri Kewangan berkata kutipan besar dalam tempoh masa singkat itu menunjukkan soladiriti Malaysia terhadap perjuangan rakyat Palestin.

Beliau memberi jaminan bahawa AAKRP itu akan dipastikan disalur terus untuk perubatan, makanan, minuman serta kemudahan asas untuk rakyat Palestin yang terjejas ketika ini.

“Saya terharu dalam masa singkat dengan dana awal kita dapat kumpul lebih RM80 juta yang akan memenuhi matlamat diumumkan peringkat awal iaitu RM100 juta. Ini menunjukkan keprihatinan dan terima kasih kepda syarikat kerajaan, swasta dan syarikat bukan Islam,” kata beliau.

Tabung AAKRP diwujudkan susulan konflik keganasan dan pertempuran di Semenanjung Gaza ketika ini dengan kerajaan telah menyumbang RM10 juta dana awal tabung itu.

Antara penyumbang terbesar untuk AAKRP hari ini adalah Khazanah Nasional Bhd serta syarikat berkaitan kerajaan (GLC) iaitu RM15 juta, Yayasan Albukhary RM15 juta dan YTL Corporation Bhd RM5 juta.

Berjaya Starbucks Coffee Company Sdn Bhd dan REDtone Digital Bhd masing-masing menyumbang RM1 juta kepada dana itu.

Pertempuran terkini di Palestin yang melibatkan Hamas iaitu pihak berkuasa di Gaza dan rejim Israel sejak 7 Okt telah mengakibatkan kehilangan ribuan nyawa kedua-dua belah pihak.

Anwar turut mengingatkan pihak yang mengutip derma untuk rakyat Palestin supaya sentiasa bertanggungjawab dan tidak mengambil kesempatan untuk kepentingan diri masing-masing.

“Saya ingin nasihat rakan-rakan di masjid atau surau kutip wang kena ada tanggungjawab dan ia perlu diurus dengan cekap. Jangan ambil kesempatan bina mahligai masing-masing.

“Badan sukarela jangan belanja begitu tinggi untuk keindahan pejabat, dana ini untuk bantuan kemanusiaan,” kata beliau.

Perdana Menteri turut menyeru rakyat Malaysia supaya menyumbang mengikut saluran yang betul bagi mengelak wang disumbang disalah guna pihak tidak bertanggungjawab

“Ini isu perikemanusian, penyaluran (dana) itu baik (perlu) lebih telus dan lebih bertanggungjawab dalam penyaluran,” kata beliau.

Turut hadir pada majlis itu adalah Timbalan Perdana Menteri Datuk Seri Fadillah Yusof, Timbalan Menteri Luar Datuk Mohamad Alamin dan Duta Besar Palestin ke Malaysia Walid Abu Ali. –AlHijrah Online


DRAMA ‘BUJANG HAJI’ PAPAR CABARAN TIGA SAHABAT TUNAI HAJI

KUALA LUMPUR: TV AlHijrah menerusi slot Qalbu yang memperkenalkan drama-drama baru akan mula menyiarkan drama ‘Bujang Haji’ bermula 8 Jun 2021.

Kisah tiga sahabat yang bercita-cita untuk menunaikan haji itu akan disiarkan pada setiap Isnin dan Selasa jam 6 petang.

Ia mengisahkan cabaran yang ditempuh tiga sahabat tersebut membuat persiapan menjadi duyufurrahman yang menguji semangat mereka.

Drama yang juga penuh ragam komedi itu dibintangi pelakon utama Chiwan Chilok yang memegang watak Adi, Din Latah sebagai Ucup, dan Aliff Yasraf sebagai Yus.

Karya ZH Emddeisqandarjebat yang diarahkan Isqandar Jebat itu turut dibintangi Jalil Hamid, Kartina Aziz, Fathil Dani, Rosnah Mat Aris, Hamdan Senario, Norlia Ghani, Sharifah Nur Anthasha, Mazlan Abdullah, Ramah Harun serta penampilan istimewa, Nashah Aziz.

Terbitan drama ini adalah melalui Dana Pembagunan Perbadanan Kemajuan Filem Nasional Malaysia (Finas) untuk syarikat produksi filem dan TV kategori filem Careka, Drama, Dokumentari dan Animasi.

Inisiatif Dana ini ditawarkan untuk membantu syarikat-syarikat produksi filem dan TV tempatan untuk menerbitkan karya bagi slot khas di platform televisyen dan melahirkan projek industri kreatif yang berkualiti tinggi yang dapat dipasarkan ke peringkat antarabangsa.

Disamping itu juga ia berupaya menjana semula ekonomi industri kreatif yang terkesan akibat wabak pandemik COVID-19.

TV AlHijrah telah terpilih dalam senarai platform TV yang akan menyiarkan karya-karya terbitan produksi tempatan yang memohon dana ini. — AlHIjrah Online


MENINGGAL DUNIA AKIBAT SESAK NAFAS KETIKA MENDAKI

KUALA TERENGGANU: Seorang agen insurans meninggal dunia ketika melakukan aktiviti mendaki di Bukit Besar, Kuala Terengganu dipercayai akibat sesak nafas.

Mangsa Wan Mohd Azmi Ibrahim, 54 tahun dilaporkan melakukan aktiviti itu secara bersendirian.

Menurut saksi, Zawawi Ngah, dia melihat mangsa tiba-tiba tidak sedarkan diri sebelum terjatuh kira-kira 200 meter di hadapannya.

Zawawi yang ketika itu sedang mendaki bukit menggunakan denai sama yang dilalui mangsa, segera memberi bantuan.

Komander Operasi, Pegawai Bomba Kanan 2 (PBK II) Zamberi Omar berkata, empat anggota Balai Bomba dan Penyelamat (BBP) Kuala Terengganu dikejarkan ke lokasi.

Mangsa yang berasal dari Kuala Ibai, Kuala Terengganu diberikan bantuan pernafasan namun tidak berjaya dan disahkan meninggal dunia.

Mayat mangsa dibawa turun dari puncak bukit setinggi 156 meter menggunakan pengusung sebelum dibawa ke Unit Forensik Hospital Sultanah Nur Zahirah. — AlHijrah Online


KERETA REMPUH RESTORAN, TUJUH PELANGGAN CEDERA

KUALA LUMPUR: Tujuh individu cedera selepas sebuah kereta terbabas dan merempuh ruang makan di luar sebuah restoran di Jalan Klang Lama, di sini, malam tadi.

Jurucakap Pusat Gerakan Operasi Jabatan Bomba dan Penyelamat Kuala Lumpur berkata kesemua mereka terdiri daripada tiga lelaki dan empat wanita yang sedang makan di restoran itu.

Beliau berkata pihaknya menerima panggilan kecemasan pada 9.19 malam dan sepasukan anggota bomba yang tiba di tempat kejadian mendapati sebuah kereta jenis Honda HR-V telah terbabas lalu merempuh restoran serta melanggar sebuah kereta jenis Perodua Axia dan Lexus.

“Kesemua mangsa yang tidak mengalami kecederaan serius telah diberi rawatan awal di lokasi kejadian dan dihantar ke Hospital Kuala Lumpur untuk rawatan lanjut. Punca rempuhan sedang disiasat,” katanya.–AlHijrah Online


Zionis tembak kanak-kanak di sempadan Gaza

GAZA, 16 Apr — Tentera penjajah Zionis lewat petang semalam mengumumkan seorang kanak-kanak Palestin dari Rafah di selatan Gaza telah meninggal dunia akibat kecederaan selepas ditembak pada 3 April lalu.

Ishaq Abdul Mu’thi Istawai, 16, ditembak ketika membolos
pagar sempadan di Rafah. Beliau kemudian ditangkap oleh tenetra Zionis.

Insiden ini menjadikan jumlah jenazah penduduk Gaza yang
masih ditahan oleh tentera Zionis seramai 12 orang. Semua mereka terkorban di
kawasan sempadan.

Sementara itu, media Zionis melaporkan tiga pemuda Gaza telah
ditembak ketika cuba melintas sempadan di timur Rafah. Salah seorang daripada
mereka dilaporkan meninggal dunia, namun tidak dimaklumkan secara rasmi oleh
tentera Zionis. – Haluan Palestin


AGONG MAHU MAHASISWA, GENERASI MUDA DIBEKAL ILMU HADAPI KETIDAKTENTUAN MASA HADAPAN

SHAH ALAM: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah agar mahasiswa dan generasi muda negara dibekalkan dengan ilmu serta pendidikan dalam menghadapi ketidaktentuan masa depan.

Al-Sultan Abdullah yang juga Canselor Universiti Teknologi MARA (UiTM) bertitah bahawa mereka perlu mahir menggunakan teknologi terkini yang bukan sahaja untuk tujuan bersosial, malah bagi membuka ruang dan mencipta masa hadapan yang gemilang buat negara serta diri sendiri.

“Ilmu yang diraih akan membolehkan anak muda mengenali antara kebaikan dan kemungkaran. Ilmu yang diraih juga boleh mencipta kesejahteraan sejagat.

“Beta yakin apabila ramai rakyat Malaysia yang dilengkapi dengan ilmu pengetahuan dan pendidikan, kita akan menjadi lebih bijaksana dalam membuat sebarang keputusan dan tindakan,” titah baginda sempena Istiadat Konvokesyen UiTM Ke-94 di Dewan Agung Tuanku Canselor UiTM, di sini hari ini.

Turut berangkat ke istiadat tersebut adalah Pro-Canselor UiTM Tengku Permaisuri Selangor Tengku Permaisuri Norashikin.

Baginda bertitah bahawa dunia tidak akan berubah tanpa perkembangan ilmu dan maruah serta harga diri seorang manusia adalah berkaitan dengan ilmu yang dimilikinya.

“Allah SWT berfirman dalam surah Al-Mujadalah ayat ke-11 bermaksud ‘nescaya Allah mengangkat darjat orang-orang yang beriman dan orang yang berilmu beberapa darjat’.

“Kerana itu, pembangunan dan kemajuan tamadun sesuatu bangsa sentiasa dihubung kait dan dibatasi dengan tahap penguasaan ilmu serta pendidikan dalam kalangan masyarakat,” titah baginda.

Jelas baginda, amat bertepatan pendidikan dijadikan sebagai agenda utama negara yang wajib diperkasa sesuai mengikut peredaran masa dan zaman.

Terdahulu, Al-Sultan Abdullah berkenan menganugerahkan gelaran Profesor Emeritus kepada Dr Normah Omar yang merupakan pengasas Institut Penyelidikan Perakaunan (ARI) UiTM.

“Beliau telah mencipta nama menerusi kepakaran dalam bidang integriti korporat, tadbir urus dan kriminologi kewangan Islam.

“Maka tidak hairan beliau telah banyak terlibat dengan pelbagai agensi kerajaan, badan profesional dan korporat sama ada di peringkat kebangsaan dan antarabangsa dalam membangunkan sistem penarafan tadbir urus dan integriti korporat.

“Penganugerahan ini adalah bertepatan dengan kepakaran dan sumbangan beliau kepada UiTM dan negara. Beta menzahirkan ucapan tahniah atas penganugerahan gelaran Profesor Emeritus itu,” titah baginda.

Istiadat konvokesyen kali ini yang berlangsung secara bersemuka bermula hari ini hingga 29 Sept depan melibatkan 23,359 graduan di tiga kampus UiTM iaitu Shah Alam serta cawangan Sarawak dan Sabah. –AlHijrah Online


TAK BOLEH TUNGGU LAGI, HUKUMAN MABUK AKAN DIPINDA SIDANG DEWAN KALI INI

KUALA LUMPUR: Jumlah kes maut akibat pemandu mabuk yang sudah mencapai 12 kematian bagi tahun 2020 memerlukan tindakan segera oleh pihak kerajaan bagi mengenakan hukuman lebih keras kepada individu tidak bertanggungjawab memandu di bawah pengaruh alkohol.

Menteri Pengangkutan, Datuk Seri Dr Wee Ka Siong berkata jumlah mangsa maut itu menyebabkan kerajaan tidak boleh tunggu lagi dan cadangan pindaan hukuman telah mendapat persetujuan jemaah menteri dan ia akan dibentangkan pada persidangan Dewan Rakyat sesi kali ini.

“Jemaah Menteri pada 24 Jun 2020 telah pun bersetuju secara dasarnya untuk meminda Seksyen 41 hingga 45 secara khusus untuk kesalahan memandu di bawah pengaruh alkohol, dadah dan memandu secara melulu.

“Pindaan ini bertujuan untuk menjadi satu bentuk pengajaran kepada orang ramai supaya mematuhi semua peraturan jalan raya,” katanya ketika menjawab soalan ahli Parlimen Arau, Datuk Seri Shahidan Kassim yang bertanya adakah terdapat pindaan terhadap akta sedia ada mengenai isu pemandu mabuk yang disabitkan kesalahan memandu di bawah pengaruh alkohol dan dadah.

Ka Siong berkata tiga komponen hukuman akan dipinda termasuklah kadar denda, tempoh penjara dan tempoh penggantungan lesen memandu kenderaan.

“Antara pindaan yang akan dilakukan ialah hukuman penjara maksimum ditingkatkan dari 10 tahun kepada 15 tahun untuk kesalahan pertama dan 20 tahun untuk kesalahan berikutnya, denda ditingkatkan dari RM20,000 kepada RM100,000 untuk kesalahan pertama dan RM150,000 untuk kesalahan kedua, manakala tempoh penggantungan lesen ditingkatkan dari 10 tahun kepada 20 tahun,” katanya.

Selain daripada pindaan hukuman, kerajaan juga akan meminda had kandungan alkohol yang dibenarkan supaya selaras dengan piawaian yang disyorkan oleh Pertubuhan Kesihatan Sedunia (WHO) iaitu daripada 35 mikrogram alkohol dalam 100 mililiter nafas; 80 miligram alkohol dalam 100 mililiter darah atau 107 miligram alkohol dalam 100 mililiter air kencing kepada 22 mikrogram alkohol dalam 100 mililiter nafas; 50 miligram alkohol dalam 100 mililiter darah atau 67 miligram alkohol dalam 100 mililiter air kencing.

Ka Siong juga memaklumkan berdasarkan kaji selidik yang dilakukan pihaknya, 97% responden memberikan maklum balas yang positif dan bersetuju bahawa kuantum hukuman sedia ada tidak memadai. — AlHijrah Online / Zaim Zamani


POLIS KESAN PEMANDU BAS GUNA TELEFON SEMASA MEMANDU

KUALA LUMPUR: Polis sedang mengesan seorang pemandu bas yang menggunakan telefon ketika memandu seperti tular di media sosial.

Dalam hantaran Facebook oleh Jabatan Siasatan dan Penguatkuasaan Trafik (JSPT) Polis Diraja Malaysia (PDRM), pihaknya mendapati kejadian terbabit dirakam oleh salah seorang penumpang bas tersebut.

“Berdasarkan maklumat nombor pendaftaran bas tersebut adalah ALM9815 milik syarikat KPB dan semasa kejadian bas tersebut dalam perjalanan dari Penang ke Ipoh.

“Tindakan pemandu bas itu boleh mendatangkan risiko kemalangan bukan hanya kepada penumpang bas tersebut malah kepada pengguna jalan raya yang lain.

“JSPT menggesa pemandu bas ini segera menyerah diri ke Balai Trafik IPD berhampiran atau mana-mana balai polis berhampiran bagi membantu siasatan,” katanya.

Orang awam yang mempunyai maklumat berhubung kejadian boleh menyalurkan kepada JSPT melalui Facebook Messenger atau emel terus ke protrafik_ba@rmp.gov.my.—AlHijrah Online


KEMENTERIAN LUAR BEKERJASAMA DENGAN JORDAN BUKA PEJABAT KEDUTAAN PALESTIN

KUALA LUMPUR : Kementerian Luar telah memulakan usaha mengumpul maklumat bagi melaksanakan keputusan kerajaan membuka pejabat perwakilan diplomatik Malaysia ke Palestin di Amman, Jordan.

Menterinya, Datuk Saifuddin Abdullah berkata Kementerian Luar Malaysia dan Kementerian Luar Jordan sedang bekerjasama bagi mengenalpasti proses untuk merealisasikan hasrat kerajaan Malaysia dalam hal itu.

“Bagi lokasi pejabat perwakilan itu, kementerian berpandangan bahawa adalah lebih praktikal bagi pejabat perwakilan ditempakan di Amman, Jordan memandangkan Malaysia tidak mempunyai hubungan diplomatik dengan Israel.

“Ini sebab utama Malaysia tidak boleh membuka pejabat perwakilan di Ramallah di Tebing Barat,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Datuk Seri Reezal Merican Naina Merican (BN-Kepala Batas) yang meminta kementerian menyatakan butir-butir perancangan kerajaan untuk membuka kedutaan Malaysia di Amman, Jordan, serta tempoh masa kedutaan akan dibuka dan beroperasi.

Jelas Saifuddin, sekiranya pejabat perwakilan ditempatkan di Ramallah, Malaysia perlu berurusan dengan Israel secara rasmi bagi perkara-perkara logistik, pentadbiran dan urusan keluar-masuk.Mengulas cadangan Reezal Merican supaya kerajaan melantik ‘honorary consul’ dalam kalangan rakyat Palestin yang mempunyai hubungan baik dengan pihak Hammas dan Fattah serta pihak berkuasa Palestin, Saifuddin berkata ia adalah cadangan yang baik.Bagaimanapun, jika diwujudkan honorary consul itu, ia harus diwakili oleh kedua-dua pihak Hamas dan Fatah sebagai langkah menyantuni mereka.

“Malaysia negara kecil tetapi kita terkenal dengan diplomasi, kita memahami politik dalaman dalam kalangan masyarakat Palestin, maka kita harus menyantuni mereka dengan baik,” katanya.

Pada sesi itu, Datuk Tuan Ibrahim Tuan Man (PAS-Kubang Kerian) mengajak anggota dewan daripada pihak pembangkang dan kerajaan berdiri sebagai menyatakan tanda sokongan kepada kerajaan berhubung keputusan membuka kedutaan itu dengan majoriti anggota yang hadir di dewan berdiri menunjukkan sokongan mereka.

“Saya fikir dewan ini perlu merakamkan tahniah kepada kerajaan berhubung langkah mendirikan (perwakilan) dan kalau boleh kita semua berdiri sebagai tanda sokongan kepada kerajaan dalam usaha ini,” katanya.

Jumaat lepas, Perdana Menteri Tun Dr Mahathir Mohamad pada Sidang Kemuncak Pergerakan Negara-Negara Berkecuali (NAM) ke-18 di Baku, Azerbaijan mengumumkan Malaysia akan membuka kedutaan untuk Palestin di Jordan bagi membolehkannya memberi bantuan kepada rakyat Palestin dengan lebih mudah. — BERNAMA


KEBOCORAN DATA PEMOHON, UiTM MOHON MAAF

SHAH ALAM: Universiti Teknologi MARA (UiTM) memohon maaf atas kesilapan yang dilakukan hingga berlaku kebocoran data hampir 12,000 pemohon universiti tersebut.

Menerusi akaun Twitter rasminya @uitmofficial, universiti itu memaklumkan bahawa pautan kepada senarai tersebut tidak lagi aktif dan kemas kini telah dilakukan.

“Pihak UiTM mohon maaf di atas kesilapan yang berlaku. Terima kasih,” ciapnya.

Ini susulan seorang pengguna Twitter, @imraimy mendakwa bahawa UiTM baru sahaja menerbitkan senarai hampir 12,000 nombor kad pengenalan dan emel pemohon sebagai pautan tidak selamat.–AlHijrah Online


SEBELUM DIBADAI RIBUT EKONOMI

Oleh: Haris Sharim

Petanda-petanda krisis ekonomi ini timbul dari sehari ke sehari sejak hujung tahun lepas. Dengan sensasi-sensasi isu domestik, nampaknya kita kurang memberikan perhatian dalam bersedia mendepani bencana kewangan global yang bakal melanda. Memandangkan negara ini sangat bergantung kepada industri tertentu yang bertapak di Amerika Syarikat (AS), ianya boleh diandaikan sebagai amaran awal, sebelum kita memasuki ‘ribut ekonomi’ yang berpotensi membawa bencana kemusnahan berskala besar.  Ayuh kita rungkai satu persatu.

Amerika Syarikat dan Perniagaan Global Telah Rugi Besar

Dalam artikel yang disiarkan oleh CNN menyatakan bahawa saham berasaskan industri AS mengalami kerugian USD7 trillion sehingga kini.

Saham syarikat global terkemuka seperti Apple, Microsoft, Amazon, Google, Meta (Facebook), Netflix and Tesla telah mencatatkan purata kerugian tahunan lebih 70 peratus. Kerugian pada skala ini belum pernah dicatatkan pada tahun-tahun sebelumnya. Situasi ini benar-benar meresahkan para pelabur mereka.

Bagi memahami prestasi perniagaan pada kebelakangan, ada satu kajian tinjauan untuk sama-sama kita perhatikan. Dalam tinjauan berkaitan prestasi perniagaan global dijalankan oleh CNBC pada penggal kedua tahun ini. Hasil dapatan yang diterima mencatatkan: hanya 6% dalam prestasi yang cemerlang, 18% dalam prestasi baik, 31% dalam prestasi sederhana rendah dan 44% dalam prestasi yang merugikan. Jelas di sini, majoriti perniagaan sedang mengalami kerugian dan mungkin menghadapi defisit kewangan yang serius.

Para Pelabur Diberi Amaran

Dalam bulan lalu, 4 syarikat besar: Apple, Meta, Tesla dan Amazon mencatatkan penurunan nilai saham dari 16-31 peratus.  Secara keseluruhan, USD 3 trillion adalah nilai kerugian terkini sektor teknologi dicatatkan sehingga Mei 2022 seperti yang dinyatakan oleh TheEdgeMarket.

Yang paling signifikan adalah ketika para pelabur bagi syarikat berkenaan telah menerima emel makluman untuk bersedia kepada kemungkinan terjadinya krisis ekonomi dalam tempoh terdekat. Para pelabur perlu bersedia untuk melakukan langkah mitigasi risiko bagi portfolio pelaburan masing-masing (Sumber: Fortune)

Reaksi Kepada Petanda Awal Krisis

Petanda-petanda ini mencetuskan reaksi yang rencam daripada pelbagai pemegang taruh. Ada sebilangan memberikan ramalan tentang waktu bakal berlaku ‘ribut ekonomi’ ini. Sebahagian penganalisis menyatakan ianya bakal terjadi pada awal tahun atau hujung tahun 2023 (Sumber: CBS News dan World Economic Forum 2022).

Ada juga pakar ekonomi yang cenderung dengan pendapat ianya terjadi pada tahun ini seperti yang dipetik daripada CNBC. Perbincangan mengenai cakap-cakap ekonomi tidak terhenti pada ramalan bila akan terjadinya krisis ini, bahkan pakar ekonomi ada menyatakan pendapat mereka berkenaan ‘tahap kerosakan’ dan ‘skala bencana’ yang bakal berlaku.

Sebilangan pakar ekonomi yang berpandangan, kesannya ‘ringan’ sahaja dan strategi ‘soft landing’ mungkin diperlukan (Sumber: USA Today) Namun, bagi Alan Blinder dalam satu artikel terbitan Wall Street Journal pula berpendapat sebaliknya dengan menegaskan krisis ini adalah serius dan kritikal. Bahkan, beliau mengakui “Perubahan dasar kewangan negara sewaktu kemelesetan ekonomi bukanlah strategi yang mudah”. Beliau mengaitkan kenyataan ini dengan isu gelembung perumahan yang tercetus pada tahun 2008, turut gagal ditangani meskipun dasar kewangan digubal oleh kerajaan Amerika Syarikat pada waktu itu.

Deutsche Bank, pemain sektor perbankan pula memberi amaran yang jelas bahawa ‘ribut ekonomi’ ini bakal berlaku masa yang terdekat pada tahap yang serius bahkan kesannya akan menjejaskan pasaran global. Kajian Deutsche bank adalah berdasarkan kajian trend serta indeks inflasi dan pengangguran sepanjang tempoh 60 tahun di Amerika Syarikat. Deustche Bank turut menyatakan langkah-langkah yang digerakkan oleh Rizab Persekutuan Amerika Syarikat belum pernah berkesan dalam menangani impak negatif kedua-dua isu ini sejak awal 1980-an.

Langkah Seterusnya Mendepani Krisis

‘Ribut ekonomi’ ini tidak dapat dielakkan. Walaubagaimanapun, langkah pengurusan dan mitigasi risiko wajib disegerakan.

Pertama, arus perdanakan amaran dan petanda-petanda ini di saluran berita utama supaya semua pemegang taruh  terutamanya rakyat bersedia dan para pemain ekonomi boleh menggerakkan pelan mitigasi risiko. Isu sensasi domestik sedia ada seolah-olah telah menenggelamkan isu ‘ribut ekonomi’ yang sedang menuju ke arah kita.

Kedua, melalui kajian risiko kita sudah kenal pasti bahawa harga produk dan servis berkaitan teknologi tinggi dan digital ada kemungkinan bakal dinaikkan, maka lakukan perolehan dan langganan pada waktu ini sementara harga masih berpatutan : sebagai langkah penjimatan.

Ketiga, wujudnya risiko pengurangan pengambilan tenaga kerja dan peningkatan indeks pengganguran terutamanya dalam kalangan graduan muda yang tidak berkesudahan. Sekiranya krisis ini terjadi, impak negatif akan berganda. Kita harus serius menggerakkan usaha supaya mekanism dan dasar yang efektif perlu disemak semula, ditambahbaik dan dikuatkuasakan segera.

Di hadapan pintu ‘ribut ekonomi’ ini. Sektor ketiga seperti pertubuhan bukan kerajaan (NGO), institusi serta badan kebajikan perlu bersedia dengan peningkatan mendadak para penerima manfaat yang terkesan merentas lokaliti dan kelas pendapatan. Semakin ramai yang bakal menderita dibadai ‘ribut krisis’ ini. Solusi-solusi inovatif dan efektif perlu dijana bagi menyelesaikan isu-isu ini supaya krisis kemanusiaan seperti kemurungan melampau, malnutrisi dan kehilangan akses kepada pendidikan dalam kalangan keluarga kurang berkemampuan sewaktu terjadinya ‘ribut ekonomi’ dapat dikurangkan.

Kesan langsung dari segi kewangan di sektor ketiga ini adalah adanya kemungkinan besar berlakunya penurunan drastik dalam jumlah sumbangan dana daripada penyumbang koporat dan individu dalam beberapa penggal kewangan akan datang. Ini bakal menjejaskan tunjang operasi organisasi secara keseluruhan. Antara tindakan terbaik yang boleh diambil adalah memperkayakan strategi penjanaan dana termasuk membina kesedaran lestari, penggunaan optimum teknologi digital baru dan membina kerjasama strategik rentas organisasi bagi perkongsian sumber yang lebih efisyen.

Dasar dan pelaksanaan strategik berkenaan jaringan keselamatan sosial dan ekonomi pula perlu rancak diketengahkan dan digerakkan sekarang untuk membina daya tahan di setiap peringkat sebelum segalanya terlambat. — AlHijrah Online

Haris Sharim adalah Penyelidik Kumpulan, Center for Islamic Philantrophy & Social Finance (CIPSF), UiTM Cawangan Melaka

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PM NEW ZEALAND BATAL PERKAHWINAN SUSULAN PENYEBARAN OMICRON

WELLINGTON: Perdana Menteri New Zealand, Jacinda Ardern membatalkan majlis perkahwinannya sendiri selepas beliau mengumumkan sekatan COVID-19 yang lebih ketat bagi membendung penularan varian Omicron dalam komuniti.

Ardern meletakkan New Zealand dalam fasa Amaran Merah selepas kemunculan sembilan kes baharu Omicron membabitkan sebuah keluarga yang mengembara antara bandar untuk menghadiri majlis perkahwinan.

Salah seorang pramugari dalam pesawat dinaiki keluarga terbabit turut disahkan positif.

“Perkahwinan saya tidak akan diteruskan. Saya tiada beza dengan beribu-ribu rakyat New Zealand lain yang menerima kesan lebih dahsyat akibat pandemik ini,” katanya selepas memperincikan sekatan baharu termasuk had kehadiran 100 orang lengkap vaksin dalam setiap acara.

Susulan fasa Amaran Merah, New Zealand akan mengenakan peraturan pemakaian pelitup muka di dalam pengangkutan awam dan premis perniagaan serta mengehadkan jumlah individu dalam satu-satu perhimpunan mulai tengah malam Ahad.

Sekatan yang diperketatkan dijangka kekal sehingga sekurang-kurangnya akhir bulan depan.

New Zealand merekodkan 15,104 kes jangkitan Covid-19 dengan 52 kematian sejak pandemik bermula.

Negara tersebut melaksanakan sekatan sempadan yang ketat dan penutupan segera sejak dua tahun lalu. –AlHijrah Online


KERAJAAN TANGGUNG BAYARAN UJIAN MEMANDU LESEN MOTOSIKAL, TEKSI, BAS & E-HAILING

KUALA LUMPUR: Perdana Menteri Datuk Seri Anwar Ibrahim mengumumkan bahawa kerajaan akan menanggung bayaran ujian memandu bagi lesen motosikal kelas B2 dan lesen teksi, bas dan e-hailing.

Anwar mengumumkan perkara tersebut dalam Pembentangan Belanjawan 2023, hari ini di Parlimen.–AlHijrah Online

MENYUSUL LANJUT


SUAMI DIBENAR TEMAN IBU HAMIL SEMASA BERSALIN

PUTRAJAYA: Suami atau ahli keluarga terdekat dibenarkan menemani ibu hamil semasa bersalin, berkuat kuasa 4 Oktober 2021.

Ketua Pengarah Kesihatan Tan Sri Datuk Dr Noor Hisham Abdullah berkata, kebenaran tersebut hanya untuk mereka yang telah menerima dos vaksin lengkap COVID-19.

Tambah Noor Hisham, ahli keluarga terdekat perlu menjalani ujian pengesanan COVID-19 (RT-PCR atau RTK-Ag) di fasiliti kesihatan atau makmal swasta dalam tempoh 72 jam dan keputusan ujian hendaklah dibawa bersama sebelum menemani ibu hamil di Wad Bersalin.

“Suami atau ahli keluarga terdekat juga perlu mengehadkan pergerakan mereka selepas menjalani ujian RT-PCR atau RTK-Ag.

“Ahli keluarga terdekat boleh membeli Kit Ujian Kendiri COVID-19 yang mendapat kelulusan dari Pihak Berkuasa Peranti Perubatan (MDA) dan membawanya ke hospital bagi menjalani ujian pengesanan kendiri COVID-19 di tempat saringan yang disediakan di hospital dengan dipantau dan disahkan oleh anggota kesihatan yang bertugas,” dalam kenyataannya, hari ini.

Ujar Noor Hisham, para suami dan ahli keluarga terdekat yang menemani para ibu hamil diingatkan untuk sentiasa mengamalkan pematuhan Prosedur Operasi Standard (SOP) sepanjang menemani ibu hamil yang merupakan golongan berisiko tinggi.

Sebelum ini, kebenaran suami untuk menemani ibu hamil di bilik bersalin ditarik bagi mengekang penularan jangkitan COVID-19 khususnya dalam kalangan golongan berisiko tinggi seperti kumpulan ibu hamil dan kanak-kanak.—AlHijrah Online


TIDAK TIMBUL ISU SUKAR PEROLEH SIJIL HALAL: MUJAHID

IPOH: Tidak
timbul isu kesukaran dalam proses permohonan atau pembaharuan pensijilan halal
atas talian.

Menteri di Jabatan Perdana Menteri, Datuk Seri Dr Mujahid Yusof Rawa berkata, kerajaan melalui Jabatan Kemajuan Agama Islam (JAKIM) menyediakan pelbagai kaedah sebagai pemudah cara, selain mengendalikannya dalam talian tanpa mengenepikan soal kualiti pensijilan.

Katanya, antara kaedah
lain termasuk pengenalan program ‘build in system’ yang melatih pengurusan
syarikat dan premis memahami kaedah pensijilan halal.

“Isu mengatakan ia susah dan sebagainya sepatutnya tidak timbul kerana di peringkat negeri lagi mereka boleh mendaftar secara atas talian.

“Segala keperluan akan disiapkan untuk dibawa ke peringkat persekutuan sebelum diproses dan diberikan kelulusan,” katanya kepada pemberita di Karnival Ummatic 2.0 anjuran bersama Masjid Muhammad Al Fateh, Yayasan Dakwah Islamiah Malaysia (YADIM), Majlis Perundingan Pertubuhan Islam Malaysia (MAPIM) dan Kerajaan Negeri Perak di Masjid Muhammad Al Fateh di sini semalam.

Mujahid berkata
setiap syarikat dan pengeluar produk memohon pensijilan halal tetap perlu
melalui prosedur operasi standard (SOP) ditetapkan bagi menjaga kualiti sijil
daripada disalah guna.

Ketika ini,
wujud pihak tertentu yang secara sengaja memburukkan dan menyalah guna tanda
halal untuk kepentingan sendiri.

Mengulas mengenai Karnival Ummatic 2.0, Mujahid berkata, penganjuran program tiga hari itu perlu dicontohi masjid di seluruh negara agar institusi agama itu diimarahkan dengan pelbagai aktiviti berfaedah. – AlHijrah Online


5 MAUT HELIKOPTER TERHEMPAS DI KOREA SELATAN

SEOUL: Lima maut selepas sebuah helikopter terhempas lalu terbakar di daerah Yangyang, wilayah Gangwon, Korea Selatan pada Ahad, lapor Xinhua memetik Agensi Berita Yonhap.

Pihak berkuasa bomba menemukan lima mayat selepas memadamkan api.

Kejadian berlaku kira-kira 10.50 pagi waktu tempatan.

Helikopter yang disewa bersama oleh kerajaan tempatan Sokcho, Goseong dan Yangyang itu terhempas ketika menjalankan operasi memadamkan kebakaran hutan.–AlHijrah Online


POLIS SAHKAN OKT MATI MENGEJUT DALAM LOKAP DI KAJANG

KUALA LUMPUR: Polis Diraja Malaysia (PDRM) mengesahkan seorang lelaki warga tempatan, mati mengejut dalam tahanan di lokap Balai Polis Kajang, dekat sini, semalam.

Pengarah Jabatan Integriti dan Pematuhan Standard (JIPS) Bukit Aman Datuk Seri Azri Ahmad berkata lelaki berusia 45 tahun itu, telah dituduh di bawah Seksyen 12(2) Akta Dadah Berbahaya 1952 dan tidak mengaku bersalah atas pertuduhan tersebut.

Beliau berkata Orang Kena Tahan (OKT) itu tiada penjamin, dan ditumpangkan di Lokap Balai Polis Kajang sebelum dihantar ke Penjara Satelit Beranang, dekat sini, bagi tahanan reman.

“Namun pada 13 April (semalam) jam 10.32 pagi, anggota bertugas lokap dimaklumkan OKT disyaki sawan dan telah menghubungi pihak hospital. Pihak hospital telah hadir jam 10.45 pagi bagi membuat pemeriksaan, dan membawanya ke hospital untuk pemeriksaan lanjut.

“Semasa dalam perjalanan ke hospital, penolong pegawai perubatan mengesahkan OKT telah meninggal dunia dan punca kematian masih belum diketahui,” katanya dalam kenyataan hari ini.

Beliau juga memaklumkan, Unit Siasatan Jenayah Kematian Dalam Tahanan JIPS akan menjalankan siasatan berkaitan kes tersebut. –AlHijrah Online


BAYI PEREMPUAN BERUSIA TIGA BULAN MENINGGAL DUNIA, POLIS TAHAN PENGASUH

KUALA LUMPUR: Polis menahan seorang wanita yang disyaki melakukan pengabaian ketika mengasuh seorang bayi perempuan berusia tiga bulan, sehingga mengakibatkan bayi itu meninggal dunia, di sekitar Sungai Way di sini, pada 9 Mei lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata wanita berumur 31 tahun itu ditahan di kediamannya di Petaling Jaya pada 5.30 petang, selepas polis menerima laporan daripada bapa bayi itu pukul 3.56 petang, pada hari kejadian.

“Siasatan diteruskan bagi mengetahui punca kematian bayi berkenaan manakala suspek dibebaskan dengan jaminan polis selepas selesai diambil keterangan,” katanya dalam kenyataan hari ini.

Beliau berkata kes disiasat di bawah Seksyen 31(1)(a) Akta Kanak-Kanak 2001, dan orang ramai yang mempunyai maklumat berkaitan boleh menghubungi balai berhampiran atau menghubungi bilik gerakan Ibu Pejabat Polis Daerah Petaling Jaya dengan menelefon 03-79662222 bagi membantu siasatan.–AlHijrah Online


PEMANDU REMPUH TIGA PENUNGGANG MOTOSIKAL DIBEBAS DENGAN JAMINAN – POLIS

KUALA LUMPUR: Pemandu kereta yang disiasat merempuh enam penunggang motosikal ketika berteduh daripada hujan di bawah jejambat di KM19.6 Lebuhraya Baru Lembah Klang (NKVE) arah selatan dekat Petaling Jaya semalam, telah dibebaskan dengan jaminan polis.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berusia 26 tahun itu mengalami patah bahu akibat kemalangan berkenaan dan sedang dirawat di Pusat Perubatan Universiti Malaya (PPUM), di sini.

Beliau berkata polis telah selesai merekodkan keterangannya pada semalam berhubung kejadian itu.

“Keputusan saringan air kencing mendapati lelaki berkenaan negatif penggunaan dadah namun ujian alkohol mendapati tahap alkohol dalam badannya melebihi paras dibenarkan.

“Selain itu, polis juga selesai mengambil keterangan pihak lain yang terlibat dalam kemalangan itu dan siasatan lanjut sedang dijalankan termasuk menunggu saksi kejadian tampil membantu siasatan,” katanya ketika dihubungi hari ini.

Semalam, tiga penunggang motosikal dilaporkan maut manakala tiga lagi cedera selepas dirempuh sebuah kereta yang hilang kawalan ketika mereka sedang berteduh daripada hujan di bawah jejambat di KM19.6 Lebuhraya NKVE arah selatan dekat Petaling Jaya.

Kejadian dilaporkan berlaku pada 5.59 pagi dengan tiga penunggang motosikal itu maut di lokasi kejadian manakala tiga penunggang yang cedera dirawat di Hospital Sungai Buloh.–AlHijrah Online


NADMA MAHU PENGURUSAN BENCANA NEGERI TINGKATKAN KESIAPSIAGAAN

PUTRAJAYA: Agensi Pengurusan Bencana Negara (NADMA) hari ini menasihatkan supaya Jawatankuasa Pengurusan Bencana Peringkat Negeri/Daerah diaktifkan serta ditingkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.

“Pihak Jawatankuasa Pengurusan Bencana Peringkat Negeri/Daerah juga dimohon untuk memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) memastikan segala aset pengoperasian mencukupi serta berada di dalam keadaan yang baik dan bersedia untuk digunakan,” menurut NADMA dalam satu kenyataan.

NADMA melalui Pusat Kawalan Bencana Negara (NDCC) sentiasa memantau situasi parameter maklumat teknikal dengan kerjasama pelbagai agensi teknikal.

“NDCC juga sentiasa dalam kesiapsiagaan menerima maklumat berkenaan bencana dan bantuan pengurusan dan pengoperasian bencana dari semasa ke semasa melalui nombor telefon 03-80642400, faksimili 03-80635420 dan alamat e-mel opsroom@nadma.gov.my; ” menurut kenyataan itu lagi.

Jabatan Meteorologi Malaysia (MET Malaysia) telah mengeluarkan amaran hujan sangat lebat dengan amaran cuaca bahaya peringkat merah dijangka berlaku berterusan sehingga Isnin (2 Disember) di beberapa daerah di Kelantan dan Terengganu.

Amaran cuaca bahaya peringkat merah bermaksud dijangka mencapai tahap hujan lebat berterusan dengan jumlah hujan melebihi 240 mm/hari.

Hujan sangat lebat dijangka melanda Kelantan di daerah Tumpat, Pasir Mas, Kota Bharu, Tanah Merah, Bachok, Machang dan Pasir Puteh manakala dua daerah iaitu Besut dan Setiu di Terengganu.

Manakala, hujan lebat berterusan dijangka berlaku sehingga Isnin dengan amaran cuaca buruk peringkat jingga di beberapa daerah di Kelantan, Terengganu dan Pahang.

Menurut NADMA amaran cuaca buruk peringkat jingga bermaksud dijangka mencapai tahap hujan berterusan.

Menurutnya hujan lebat berterusan dijangka berlaku di Kelantan di daerah Jeli dan Kuala Krai; Terengganu di derah Kuala Nerus, Hulu Terengganu, Kuala Terengganu, Marang, Dungun dan Kemaman serta daerah Kuantan, Pekan dan Rompin di Pahang.

Dalam pada itu, NADMA berkata hujan lebat dijangka berlaku sehingga Isnin (2 Dis) dengan amaran cuaca waspada peringkat kuning dikeluarkan untuk beberapa kawasan di Kelantan, Pahang dan Johor.

Amaran cuaca waspada peringkat kuning merupakan hujan berterusan dijangka berlaku dalam tempoh satu hingga tiga hari lagi atau hujan berterusan sedang berlaku tetapi belum mencapai tahap hujan lebat berterusan.

Hujan lebat dijangka akan berlaku di Gua Musang, Kelantan; Jerantut, Pahang dan Mersing dan Kota Tinggi, Johor.

Disamping itu, NADMA berkata angin kencang 40 – 50 km/jam dengan ombak mencapai 3.5 meter juga dijangka boleh berlaku di perairan Kelantan, Terengganu, Pahang dan Johor dalam tempoh tersebut.

Selain daripada itu juga, Jabatan Pengairan dan Saliran pada hari ini turut mengeluarkan hebahan mengenai ramalan aras air di Kelantan dan Terengganu.

Menurutnya aras air Sungai Golok, Kelantan iaitu di stesen Sungai Golok di Rantau Panjang di ramalkan melebihi aras bahaya sebanyak 0.43 m pada 11 pagi hari ini dengan trend menurun.

Manakala trend menaik berlaku Terengganu dengan aras air di Sungai Terengganu di stesen Sungai Nerus di Kampung Langkap diramalkan melepasi aras bahaya sebanyak 0.65 m pada 1 petang ini manakala aras air Sungai Setiu di Stesen Jambatan Permaisuri diramalkan melepasi aras bahaya sebanyak 0.18m pada 1 petang ini, katanya. — BERNAMA


ANGKA WARGA PALESTIN MAUT MENINGKAT, ISRAEL GUNA GAS BERACUN

GAZA: Kementerian Kesihatan Gaza mengesahkan sejumlah penduduk Palestin maut akibat terhidu gas beracun dari bedilan peluru berpandu rejim Zionis Israel di Genting Gaza.

Lapor agensi berita WAFA, mangsa serangan Israel telah dimasukkan ke Kompleks Perubatan al-Shifa, Gaza untuk diperiksa oleh pakar-pakar forensik dan mendapati kematian berpunca disebabkan masalah sesak nafas.

Tambahnya, pakar-pakar forensik mendedahkan terdapat simptom yang menunjukkan sejumlah penduduk Palestin itu terhidu gas beracun.

Kementerian tersebut turut melaporkan jumlah kematian penduduk Palestin sejak berlaku peperangan oleh Zionis Israel menjadikan 103 orang maut; termasuk 27 kanak-kanak serta 11 wanita, manakala 580 orang tercedera.—AlHijrah Online


KERAJAAN TANGGUH ISYTIHAR FASA ENDEMIK – HISHAMMUDDIN

TAWAU : Kerajaan menangguh sementara langkah mengisytiharkan fasa ‘Peralihan ke Endemik’ berikutan peningkatan kes varian Omicron di negara ini.

Menurut laporan, Menteri Kanan Pertahanan, Datuk Seri Hishammuddin Hussein berkata, pengumuman ‘Peralihan ke Endemik’ itu sepatutnya dibuat pada minggu pertama bulan ini.

Bagaimanapun ia terpaksa ditangguhkan berikutan peningkatan jangkitan varian Omicron, selain kesan daripada individu yang kembali daripada luar negara, khususnya yang menunaikan umrah di Arab Saudi serta bencana banjir baru-baru ini.

“Minggu pertama bulan ini, saya sebenarnya nak umumkan bahawa kita nak masuk kepada fasa transisi endemik.

“Tetapi kita nak tunggu sedikit masa lagi (satu atau dua minggu) kerana apabila kita umumkan fasa transisi endemik ada tujuh atau lapan perkara yang perlu kita maklumkan kepada orang ramai.

“Contohnya prosedur operasi standard (SOP) kita kurangkan kepada satu sahaja iaitu usaha untuk ‘Self Testing Trace’ yang saya dah umumkan sebelum ini, semua itu kita kena didik orang ramai apabila ia dimuktamadkan,” katanya pada sidang media selepas mengadakan lawatan kerja ke Kem Kukusan, di sini, hari ini.

Mengulas lanjut, Hishammuddin berkata, kerajaan pada bila-bila masa bersedia membuat pengumuman atau mengisytiharkan fasa ‘Peralihan ke Endemik’ kerana setiap negeri masing-masing sudah memasuki fasa ke-4.

“Walaupun varian Omicron ini mungkin dari segi kesan jangkitan adalah kurang berbanding varian lain, tetapi semestinya dengan penularan secara besar-besaran akan menjejaskan kesihatan rakyat, selain memberi tekanan kepada penggunaan katil-katil Unit Rawatan Rapi  (ICU) di hospital kita.

“Sebab itu kita nak buka sempadan, kita nak beri kelonggaran, saya dah kata kita tak akan tutup besar besaran lagi, tetapi dalam kita nak buka pun janganlah besar-besaran juga dan mestilah mengikut keadaan dan situasi semasa,” katanya. –AlHijrah Online


‘KING OF SADO’ LEMBU TERBAIK DIKORBANKAN, MANFAAT 1,000 ASNAF

KUALA LUMPUR: Lembu ‘tersado’ di Malaysia seberat 1.2 tan yang dinamakan ‘Gemuk’ dipilih untuk ibadah korban kerana merupakan lembu yang terbaik.

Ketua Pegawai Eksekutif Ikhlas, Ikhlas Kamarudin berkata Gemuk yang dianggarkan mempunyai nilai pasaran melebihi RM30,000 itu merupakan haiwan kesayangan seorang kanak-kanak perempuan.

Beliau berkata Gemuk dibesarkan oleh seorang penternak bernama Muhammad Bakri Bukhari dari Bera, Pahang iaitu seorang pelanggan pakej umrah yang ditawarkan Ikhlas Sdn Bhd yang telah menunaikan ibadah suci itu pada Mac lepas.

“Semasa Gemuk diambil Muhammad Bakri, beratnya hanyalah 600 kilogram (kg) dan beliau telah menjaga Gemuk selama empat tahun sehinggalah menjadi seberat 1.2 tan. Jadi boleh dikatakan Encik Bakri adalah seorang pengembala terbaik di Malaysia.

“Sebab apa kami pilihnya untuk ibadah korban tahun ini kerana Gemuk adalah lembu yang terbaik. Ibadah korban bukan sekadar memberi tetapi memberi yang terbaik,” katanya selepas ibadah korban di Masjid Ikhlasiah, Pantai Dalam dekat sini, hari ini.

Ikhlas juga menceritakan bagaimana anak perempuan Muhammad Bakri bersedih apabila diberitahu oleh ayahnya bahawa Gemuk akan dijual untuk dikorbankan setelah mendapat gelaran King of Sado.

“Anak perempuan dia banyak jaga lembu dengan bapanya. Dia banyak membantu untuk basuh dan memberi makan. Jadi apabila dia dapat tahu lembu ini akan dijual, dia merajuk dengan bapanya.

“Tetapi, bapanya sudah menjelaskan bahawa Gemuk dipilih oleh Allah S.W.T untuk kebaikan orang ramai, dan sekarang anak dia sudah faham dan tidak bersedih lagi,” katanya.

Gemuk yang berbaka Charolais itu sebelum ini telah dinobatkan sebagai King of Sado 2022 dalam Himpunan Lembu Sado Pantai Timur 2022 yang diadakan awal bulan ini.

Gemuk disumbangkan oleh seorang individu melalui Ikhlas Sdn Bhd, sebuah platform gaya hidup Islam digital kepada Masjid Ikhlasiah bagi memanfaatkan 1,000 asnaf yang berada dalam kariah di sini.–AlHijrah Online


MALAYSIA PERLU REBUT PELUANG BANGUN PELANCONGAN MESRA MUSLIM

SEMPORNA: Malaysia sebagai negara Islam perlu merebut peluang membangunkan konsep pelancongan mesra Muslim sekali gus menarik lebih ramai pelancong Islam berkunjung ke negara ini, kata Menteri Pelancongan, Seni dan Budaya, Datuk Mohamaddin Ketapi.

Beliau berkata, potensi sektor pelancongan halal dan mesra Muslim cukup besar, selain mampu menjadi pembawa perubahan kepada industri pelancongan dunia dan menjana pendapatan lumayan selain mencipta peluang pekerjaan serta perniagaan bagi penduduk setempat.

“Sektor pelancongan halal dan mesra Muslim global dijangka bernilai lebih AS$220 bilion atau hampir RM1 trilion menjelang tahun 2020,” katanya ketika merasmikan International Muslim Friendly Carnival (IMFC) 2019 di sini malam ini.

Menurutnya, sebab itu Malaysia perlu menggandakan usaha mempromosi sektor pelancongan mesra Muslim kerana mengikut laporan Mastercard-CrescentRating Global Muslim Travel Index, Malaysia menduduki tangga pertama selama sembilan tahun berturut-turut sebagai destinasi pelancongan halal utama dunia.

“Sektor ini berkembang dengan pesat dari tahun ke tahun dengan lebih 165 juta penganut agama Islam sedunia dijangka membuat tempahan perjalanan dan melancong ke destinasi pilihan mereka pada tahun hadapan,” katanya.

Mohamaddin berkata, negara bukan anggota Pertubuhan Kerjasama Islam (OIC) seperti United Kingdom, Korea Selatan dan Jepun kini rancak membangunkan perkhidmatan serta kemudahan mesra Muslim dengan turut menawarkan restoran makanan halal untuk menarik kedatangan lebih ramai pelancong beragama Islam.

Menurutnya, susulan itu, semua pihak berkaitan perlu menambah baik tawaran produk serta perkhidmatan yang mampu menggamit pelancong beragama Islam untuk melancong ke Malaysia selepas ini.

“Jika peluang ini tidak kita rebut, hasrat dan pencapaian untuk menjadikan Malaysia sebagai destinasi pelancongan utama penduduk dunia akan sukar dicapai.

“Hal ini kerana, sektor pelancongan halal dan mesra Muslim ini meningkat naik dan kita menerima persaingan sengit dari negara seperti Indonesia, Thailand, Turki, dan Arab Saudi, yang kini bekerja keras dalam mempromosikan destinasi masing-masing,” katanya.

Beliau berkata, untuk memperkasa lagi visi dan misi berkenaan, kementeriannya serta Tourism Malaysia akan mengangkat pembangunan sektor pelancongan halal dan mesra Muslim sebagai satu daripada teras utama dalam rangka strategik pelaksanaan Tahun Melawat Malaysia 2020.

IMFC 2019 dianjurkan pertama kali dengan kerjasama kerajaan persekutuan dan negeri selama lima hari bermula 6 Dis di Semporna.

Sementara itu, Ketua Pengarah Tourism Malaysia, Datuk Musa Yusof percaya dengan daya tarikan yang terletak di bahagian pantai timur Sabah, dan penganjuran IMFC 2019 mampu menarik perhatian pelancong terutama dari negara Islam berkunjung ke Sabah.

“Ketika ini, Semporna menerima kemasukan 900,000 pelancong dan boleh bertambah dengan kemasukan pelancong dari negara Islam.

“Lima negara penyumbang dari negara Islam ke Malaysia termasuk Iran, Iraq serta Saudi Arabia dan satu orang mereka ini membelanjakan RM13,000, bayangkan limpahan pelancong ini bawa ke daerah ini,” katanya.

Beliau berharap IMFC dapat dijadikan sebagai acara tahunan serta platform untuk berkongsi pandangan bagi mengukuhkan strategi pembangunan pelancongan khususnya bagi memajukan pasaran pelancongan halal. — BERNAMA


IBU TUNGGAL DAN RAKAN DIDAKWA ANIAYA, ABAI ANAK BERUSIA TUJUH TAHUN

JOHOR BAHRU: Seorang ibu tunggal dan rakan wanitanya didakwa di Mahkamah Majistret di sini hari ini atas pertuduhan menganiaya dan mengabaikan anak lelakinya berusia tujuh tahun di Pasir Gudang di sini.

Bagi pertuduhan pertama Nurul Asyiqin Mohamad Zahir, 27, dan rakan warga Singapura Awiin Chua, 30, didakwa mencapai niat bersama telah menganiaya kanak-kanak berkenaan yang berada di bawah jagaan mereka menyebabkan mangsa mengalami kecederaan fizikal.

Pertuduhan kedua pula, dua wanita yang masing-masing seorang suri rumah dan  juruteknik di sebuah kilang itu didakwa mencapai niat bersama telah mengabaikan kanak-kanak berkenaan yang di bawah penjagaan mereka.

Kedua-dua perbuatan itu didakwa dilakukan di sebuah rumah di Bandar Layang Kasa, Pasir Gudang antara 1 Julai hingga 9 Ogos lepas.

Pertuduhan adalah mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen yang sama dan dibaca bersama Seksyen 34 Kanun Keseksaan yang membawa hukuman denda tidak lebih RM50,000 atau penjara maksimum 20 tahun atau kedua-duanya, jika sabit kesalahan.

Terdahulu, Timbalan Pendakwa Raya Nur Diyana Zubir mencadangkan kepada mahkamah mengenakan jaminan sebanyak RM30,000 kepada setiap tertuduh dengan syarat tambahan mereka dilarang mendekati atau berhubung dengan mangsa.

Menurut Nur Diyana, tertuduh pertama adalah ibu kandung mangsa yang telah mengambil kanak-kanak itu daripada jagaan datuk dan nenek di Pokok Sena, Kedah sebelum dibawa ke Johor, namun dalam penjagaannya, dia gagal menjaga mangsa sehingga terdapat kecederaan fizikal serta diabaikan.

“Tertuduh kedua pula merupakan seorang warga Singapura yang tinggal serumah dengan tertuduh pertama, walaupun tiada pertalian darah tetapi tertuduh turut diberi tanggungjawab menjaga mangsa.

Kanak-kanak itu kini di Hospital Sultan Ismail (HSI) di sini dan dijaga bapa saudaranya sementara menunggu pihak Jabatan Kebajikan Masyarakat (JKM) memutuskan hak penjagaan mangsa,” katanya.

Peguam Abd Rahim Ali yang mewakili kedua-dua tertuduh membantah kenyataan pendakwaan bahawa tertuduh pertama telah melarikan mangsa sedangkan tempat seorang anak memang adalah bersama ibu kandungnya.

“Tiada risiko tertuduh pertama akan mengganggu mangsa kerana hak penjagaan ditentukan JKM, dia juga tidak mungkin melarikan diri kerana tidak lagi bekerja sejak dua bulan lepas, malah dia juga tidak mempunyai pasport tetapi mempunyai seorang lagi anak (perempuan) berusia sembilan tahun.

Bagi tertuduh kedua pula, dia masih bekerja di Singapura namun menetap di Pasir Gudang dan mempunyai pasport serta permit yang sah untuk berada di dalam negara,” katanya.

Hakim Fatimah Zahari kemudian membenarkan Nurul Asyiqin diikat jamin RM15,000 bagi kesemua pertuduhan dengan seorang penjamin, manakala Awiin dibenarkan ikat jamin RM20,000 bagi kesemua pertuduhan dengan seorang penjamin warga tempatan.

Mahkamah turut menetapkan syarat tambahan iaitu kedua-dua wanita terbabit perlu melapor diri di balai polis berhampiran sebulan sekali sehingga kes selesai dan diberi amaran supaya tidak boleh mengganggu mangsa.

Mahkamah menetapkan 27 Sept depan untuk sebutan semula kes sementara menunggu laporan perubatan mangsa daripada HSI.

Sebelum ini, tular beberapa rakaman video dan gambar menunjukkan orang awam menyerbu sebuah rumah, dipercayai bagi menyelamatkan kanak-kanak yang disyaki didera oleh ibu kandung dan seorang rakannya. –AlHijrah Online


RAMALAN HUJAN, RIBUT PETIR SEPANJANG HARI ESOK

KUALA LUMPUR: Jabatan Meteorologi Malaysia (MetMalaysia) meramalkan hujan dan ribut petir di beberapa tempat di Semenanjung, Sabah dan Sarawak sepanjang hari esok yang merupakan hari penamaan calon bagi Pilihan Raya Umum ke-15.

MetMalaysia dalam kenyataan hari ini memaklumkan, hujan diramalkan di satu dua tempat di Perlis, Kedah, Pulau Pinang, Perak, Pahang, Selangor, Negeri Sembilan, Melaka dan Johor, manakala di Sabah melibatkan pedalaman, Sandakan, Kudat dan Labuan pada sebelah pagi.

Cuaca juga diramalkan hujan di satu dua tempat pada sebelah malam di Semenanjung iaitu Perak, Selangor, Kuala Lumpur, Putrajaya, Negeri Sembilan dan Johor, Pantai Barat Sabah dan di Sarawak, melibatkan Kuching, Serian, Samarahan, Sri Aman, Betong dan Kapit.

Di Semenanjung, ribut petir diramalkan pada sebelah petang di beberapa tempat di seluruh negeri manakala di Sabah meliputi kawasan Pedalaman, Pantai Barat, Tawau, Sandakan dan Kudat.

Di Sarawak ribut petir turut melibatkan kawasan Sarikei, Sibu, Mukah, Kapit, Bintulu, Miri dan Limbang, manakala hujan di satu dua tempat di Kuching, Serian, Samarahan, Sri Aman dan Betong, pada sebelah petang.

Pada sebelah malam, ribut petir diramalkan di beberapa tempat di Semenanjung iaitu Kelantan, Terengganu dan Pahang manakala di Sabah melibatkan Pedalaman dan Labuan.

SPR menetapkan 19 Nov sebagai tarikh pengundian manakala pengundian awal pula pada 15 Nov.–AlHijrah Online


1,300 UMAT ISLAM DARI 90 NEGARA TUNAI HAJI IHSAN PEMERINTAH ARAB SAUDI

MAKKAH: Agensi Media Saudi (SPA) melaporkan, sejumlah 1,300 bakal haji akan menunaikan rukun Islam kelima itu, di bawah Program Khas Tetamu Penjaga Dua Masjid Suci, Raja Salman Abdulaziz Al Saud.

Kesemua jemaah berkenaan datang dari 90 negara di seluruh pelusuk dunia, termasuk Malaysia yang disertai 20 bakal Haji, yang terdiri daripada ahli perniagaan, tokoh akademik, dan wakil agensi media.

Selepas tiga tahun, program khas ini diaktifkan semula selepas pandemik COVID-19 melanda dunia pada 2020 dan 2021. Tahun 2022 pula menyaksikan tiada jemputan diterima untuk rakyat Malaysia.

Menurut Menteri Hal Ehwal Islam Arab Saudi, Sheikh Abdul Latif Al-Sheikh, antara matlamat utama program khas berkenaan adalah bagi mengukuhkan hubungan Arab Saudi dengan negara-negara peserta.

Program Khas Tetamu Penjaga Dua Masjid Suci, Raja Salman Abdulaziz Al Saud ini diadakan setiap tahun, dengan tajaan sepenuhnya daripada pemerintah Arab Saudi itu.

Tajaan merangkumi tiket penerbangan, penginapan, makan minum serta keperluan ketika Masyair.

“Program ini dilancarkan setiap tahun dan ditanggung sepenuhnya oleh kerajaan Arab Saudi. Ia membolehkan ribuan umat Islam dari seluruh dunia mengerjakan Haji dengan lebih sistematik dan dengan perkhidmatan bermutu tinggi,” jelas Sheikh Abdul Latif yang dipetik SPA.

Sehingga 21 Jun lalu, sejumlah 656 jemaah terpilih dari 51 negara telah tiba di Arab Saudi bagi menunaikan Haji.

Kemuncak Haji musim ini akan bermula 26 Jun ini dan berakhir 1 Julai depan, dengan penetapan 27 Jun sebagai hari Wukuf, manakala 28 Jun diisytihar sebagai tarikh Aidiladha di Arab Saudi.

Negara itu juga menjangkakan lebih dua juta jemaah akan membanjiri Makkah untuk musim haji 1444 Hijrah ini.–Alhijrah Online


KERANA SAMPAH DUA JIRAN DIHADAPKAN KE MAHKAMAH

IPOH: Gara-gara bergaduh kerana sampah, seorang lelaki dan wanita yang berjiran dihadapkan ke Mahkamah Majistret Ipoh hari ini atas pertuduhan mencederakan antara satu sama lain hujung bulan lalu.

Majistret Nabihah Mohd. Noor bagaimanapun melepas dan membebaskan kedua-dua tertuduh selepas membenarkan permohonan peguam bela untuk menyelesaikan kes mengikut Seksyen 260 Kanun Acara Jenayah dan tiada bantahan daripada pihak pendakwaan.

Mengikut kertas pertuduhan, Fong Kok Sing, 40 dan Chen Ching Wei, 43 secara sengaja mendatangkan kecederaan antara satu sama lain di Laluan Chemor Maju 16, Taman Chemor Idaman pada pukul 12 tengah hari, 30 September lalu.

Kedua-duanya didakwa mengikut Seksyen 323 Kanun Keseksaan yang jika sabit kesalahan boleh dihukum penjara yang boleh sampai setahun atau denda yang boleh sampai RM2,000 atau kedua-duanya sekali.

Kes dikendalikan Timbalan Pendakwa Raya, Afiqah Izzati Mazlan manakala kedua-dua tertuduh diwakili peguam Ranjit Singh.

Perselisihan faham antara kedua-dua tertuduh dikatakan berpunca daripada masalah pembuangan sampah di kediaman mereka.

Sebaik prosiding selesai, kedua-duanya dilihat saling bermaafan dan bersalaman di luar mahkamah. — AlHijrah Online / Hamimad Hamid.


JAKIM SAMBUT BAIK HASRAT KERAJAAN PENDEKKAN TEMPOH PROSES PENSIJILAN HALAL

KUALA LUMPUR: Jabatan Kemajuan Islam Malaysia (JAKIM) menyambut baik hasrat kerajaan untuk memendekkan tempoh memproses pensijilan halal daripada 51 hari kepada 30 hari seperti disebut oleh Perdana Menteri Datuk Seri Anwar Ibrahim sewaktu pembentangan Bajet 2024.

Ketua Pengarah JAKIM, Datuk Hakimah Mohd Yusoff berkata penilaian dan kajian terperinci dilakukan oleh JAKIM dengan kerjasama Malaysian Productivity Corporation (MPC) untuk memastikan kaedah implementasi yang bersesuaian dengan hasrat tersebut dapat dilaksanakan bermula daripada peringkat pra pensijilan sehingga pasca pensijilan halal.

“Bagi menggerakkan usaha strategik demi memastikan pengurusan Sijil Pengesahan Halal Malaysia (SPHM) berada pada tahap yang terbaik, sejak Januari 2023, JAKIM telah melaksanakan Bussiness Process Reengineering (BPR) untuk meneliti isu dan punca kelewatan pengurusan pensijilan halal Malaysia.

“Melalui BPR yang dilaksanakan, JAKIM berjaya memperkenalkan Inisiatif Segera Pensijilan Halal Malaysia (ISPHM) 2.0 yang terhasil melalui projek rintis pengurusan pensijilan halal Malaysia,” katanya dalam kenyataan hari ini.

Sementara itu Hakimah memaklumkan, bermula 1 Januari 2023 hingga 30 September 2023, JAKIM  menerima sebanyak 2664 permohonan sijil halal dan 90 peratus daripadanya telah selesai diuruskan manakala baki sedang diproses.

Data itu katanya menunjukkan bahawa ISPHM 2.0 yang dilaksanakan di peringkat JAKIM benar-benar mencerminkan komitmen JAKIM untuk memperkasa pensijilan halal Malaysia dan menambahbaik tatakelola pengendalian pengurusan pensijilan halal dengan memberi perkhidmatan terbaik kepada pihak industri dan pengguna amnya.

“JAKIM turut menstrukturkan semula birokrasi permohonan dan meningkatkan keupayaan sistem sokongan sedia ada tanpa menjejaskan pematuhan industri terhadap standard dan prosedur pensijilan halal Malaysia yang berkuatkuasa.

“Ia bagi memastikan ekosistem tadbir urus dan tatakelola penyampaian perkhidmatan yang diberikan menjadi indikator utama dalam memastikan perkhidmatan yang disampaikan adalah berkesan dan cekap serta memenuhi ekspektasi yang disasarkan,” katanya.

Di samping itu, JAKIM dengan kerjasama Unit Pemodenan Tadbiran dan Perancangan Pengurusan Malaysia (MAMPU) sedang berusaha untuk menaik taraf Sistem MYeHALAL 2.0 agar ia lebih mesra pengguna dan menepati keperluan teknologi semasa.

JAKIM mengalu-alukan penglibatan sektor swasta dalam membangunkan sistem sokongan halal seperti i-Bimbing dan MyHMS bagi membantu pihak industri membuat persiapan yang rapi sebelum mengemukakan permohonan SPHM.

“Bagi memastikan segala inisiatif yang digerakkan dapat dilaksanakan dengan berkesan maka, JAKIM ingin menarik perhatian semua industri untuk sentiasa memastikan kesediaan yang lebih baik ke arah pensijilan halal diselesaikan di peringkat industri sebelum mengemukakan permohonan halal.

“JAKIM juga akan memberi sepenuh komitmen agar pengurusan tatakelola halal dan pengurusan pensijilan halal ditambahbaik dari semasa ke semasa demi memastikan Malaysia kekal sebagai peneraju halal global,” katanya.

Dalam pada itu JAKIM memperakui kenyataan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar di Dewan Rakyat bahawa kekangan sumber manusia turut menjadi cabaran bagi JAKIM mempertingkatkan prestasi pengurusan pensijilan halal.

Oleh itu JAKIM amat mengalu-alukan dan menyambut baik perhatian kerajaan untuk mempertimbangkan pertambahan sumber manusia di Bahagian Pengurusan Halal, JAKIM bagi memperkemaskan pengurusan pensijilan halal Malaysia.

Selain itu melalui Jawatankuasa Teknikal Pemandu Halal Malaysia, cadangan berkenaan tatakelola halal akan diperhalusi sewajarnya untuk memastikan pelaksanaan pengurusan halal diurus secara cekap dan proaktif dapat dilaksanakan. — AlHijrah Online


LEBIH 950,000 PENGUNJUNG DAN JEMAAH UMRAH DI MASJIDIL HARAM SETIAP HARI SEJAK AWAL RAMADAN

MAKKAH: Masjidil Haram, masjid paling suci umat Islam yang terletak di tengah-tengah Kota Makkah, Arab Saudi, mencatat kedatangan lebih 950,000 pengunjung dan jemaah umrah dari serata dunia setiap hari sejak awal Ramadan, lapor Agensi Berita Arab Saudi (SPA).

Menurut SPA, pengurusan Jabatan Tertinggi bagi Hal Ehwal Masjidil Haram dan Masjid Nabawi turut menyatakan kesiapsiagaannya untuk menerima pertambahan jumlah kedatangan jemaah dalam 10 hari terakhir Ramadan.

“Jabatan akan menggerakkan semua sumber manusia dan peralatan operasinya bagi menjamin kelancaran ibadah umrah dan keselamatan jemaah”, kata jabatan itu seperti dipetik SPA.

Tambahnya, operasi pembersihan dan pensterilan di Masjidil Haram melibatkan lebih 4,000 pekerja pembersihan sebanyak 10 kali setiap hari.

Setiap proses pembersihan menggunakan lebih 80,000 liter (L) sabun cecair, 1,600L penyegar dan kira-kira 15,000L cecair pembasmi kuman.

Lebih 70 pasukan lapangan juga digerakkan 24 jam setiap hari untuk menyahkuman setiap ruangan di Masjidil Haram dan halaman luarnya, menggunakan bahan mesra alam dan lebih 500 pembersih tangan automatik.

Pengagihan air Zamzam juga digandakan dengan lebih 200,000 botol diagihkan di halaman Tawaf (Mataf) menggunakan robot AI, tidak termasuk pengagihan secara beg silinder oleh lebih 1,400 pekerja dan puluhan tong statik setiap hari.

Selain itu, lebih 8,000 kerusi roda biasa dan berkuasa elektrik disediakan untuk kegunaan jemaah umrah dan pengunjung warga emas dan Orang Kurang Upaya (OKU).

Jabatan itu turut menekankan keperluan bagi jemaah dan pengunjung untuk mematuhi arahan semasa melaksanakan ibadah dan memberi kerjasama penuh kepada anggota keselamatan dan petugas bagi menjamin suasana keagamaan yang  tenang dan selamat. — AlHijrah Online


SOKONGAN RAKYAT SUNTIK SEMANGAT ‘WIRA MERAH’ DALAM TRAGEDI 6 ANGGOTA BOMBA LEMAS

MERSING: Masih jelas dalam ingatan Pemangku Pengarah Jabatan Bomba dan Penyelamat Malaysia (JBPM) Johor Penolong Pesuruhjaya Bomba Mohd Rizal Buang tentang peristiwa sedih apabila enam anggota bomba terkorban ketika operasi mencari dan menyelamat seorang remaja yang lemas di sebuah lombong di Taman Putra Perdana, Puchong, Selangor, hampir empat tahun lepas.

Menurut Mohd Rizal yang ketika itu betugas sebagai Penolong Pengarah Bahagian Operasi Kebombaan dan Penyelamatan Selangor, walaupun amat sedih berikutan kejadian itu, dengan sokongan seluruh rakyat Malaysia semangat anggotanya tidak luntur dan meneruskan operasi mencari mangsa yang belum dijumpai.

“(Suasana) ketika itu agak sedih dan pilu, tetapi saya nampak walaupun enam anggota kita telah meninggal dunia, kita (tetap) bahagikan tugas. Ada pegawai yang menguruskan jenazah mereka, ada yang fokus dengan misi utama kita masa itu yang masih belum selesai kerana mangsa lemas pada hari itu masih lagi belum dijumpai.

“(Walaupun sedih) operasi tidak ditutup dan tidak diberhentikan, kita tetap teruskan,” katanya kepada Bernama baru-baru ini ketika berkongsi pengalamannya mengenai semangat kebersamaan rakyat Malaysia menyokong wira merah ketika tragedi itu sempena sambutan Hari Malaysia semalam.

Mohd Rizal yang juga pegawai bertugas secara langsung dalam kejadian itu menyifatkan sokongan dan bantuan tidak henti-henti rakyat Malaysia ketika itu telah membantu meningkatkan semangat pihak anggota bomba.

“Kita rasa terharu dan berbangga dengan semangat rakyat Malaysia ketika itu, daripada akar umbi sehinggalah pucuk pimpinan tertinggi negara. Kita memang nampak (semangat itu), (mereka) menunjukkan rasa simpati, rasa kebersamaan, rasa kekeluargaan.

“Semangat Keluarga Malaysia memang ada pada ketika itu, memberi semangat kepada kami bomba…wira merah untuk menghadapi peristiwa yang amat pedih,” katanya dan menambah pelbagai bantuan lain juga diberikan khususnya kepada waris enam anggota bomba yang terkorban dalam tragedi itu.

“Waris enam mangsa memang dari hari pertama (kejadian), sehingga sekarang bantuan tidak putus-putus, apatah lagi anggota kita masih muda, ada anak kecil yang ditinggalkan jadi kita pastikan waris mangsa mendapat pembelaan yang sewajarnya.

“Ada antaranya dapat bantuan perumahan, biasiswa, bantuan pelajaran untuk anak-anak dan sebagainya. Jadi saya pada masa itu, sangat terharu dengan semangat dan sokongan rakyat Malaysia yang jitu,” katanya.

Selain itu, pihak Jabatan Kebajikan Masyarakat juga turun padang dengan membawa pakar kaunseling yang membantu membuat beberapa bengkel terutama kepada pasukan yang kehilangan enam anggota itu.

“Kami diberi kaunseling serta menjalani beberapa program untuk memulihkan semangat, menghilangkan trauma yang ada. Jadi kerjasama antara agensi dan banyak pihak memainkan peranan pada masa itu.

“Dalam keadaan sedih, perasaan kami sedikit terubat bila tengok rakyat Malaysia bersatu padu, sangat memahami dan beri sokongan untuk kita naikkan moral untuk terus pandang ke depan,” tambah Mohd Rizal.

Apa yang penting katanya, beliau melihat pengalaman itu sebagai iktibar kepadanya dan pasukan sekali gus bagi mengemudi pasukan JBPM Johor yang turut mempunyai cabaran tersendiri.

“Saya sangat berterima kasih (kepada sokongan rakyat Malaysia) dan sebenarnya hasil daripada laporan dan siasatan yang dijalankan (kita lihat) kelemahan-kelemahan yang ada, penambahbaikan banyak dibuat dari segi prosedur operasi standard (SOP).

“(Dan) kita juga dapat peruntukan daripada pihak kerajaan untuk membina satu pusat latihan untuk penyelamatan di air. Buat masa ini, pusat itu di Akademi Bomba di Wakaf Tapai, Terengganu masih dalam proses pembinaan,” katanya.

Pada kejadian 3 Okt 2018 itu, enam anggota Pasukan Penyelamat Di Air JBPM, lemas dibawa arus ketika cuba menyelamatkan seorang remaja yang terjatuh di lombong di Taman Putra Perdana. Kejadian itu merupakan tragedi pertama dalam sejarah jabatan berkenaan melibatkan sekumpulan anggota. –AlHijrah Online


JOHOR BUAT TINDAKAN PENCEGAHAN PENGANJURAN PESTA BUIH

JOHOR BAHRU: Kerajaan Johor akan melakukan tindakan pencegahan terhadap penganjuran pesta buih yang bakal diadakan di kolam renang sebuah hotel di bandar raya ini, esok.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata Bahagian Penguatkuasa, Jabatan Agama Islam Negeri Johor (JAINJ) telah membuat semakan dengan Pejabat Daerah Johor Bahru dan Majlis Bandaraya Johor Bahru (MBJB) dan mendapati acara tersebut tidak mendapat permit kebenaran.

Menurutnya setakat ini, pihak hotel memaklumkan akan membatalkan penganjuran acara tersebut.

“Satu pemantauan berterusan akan dijalankan oleh Bahagian Penguatkuasaan JAINJ bagi memastikan ketenteraman dan keharmonian masyarakat serta sensitiviti agama dan budaya kekal terpelihara,” katanya dalam kenyataan hari ini.

Mohd Fared berkata pihaknya difahamkan acara itu akan melibatkan percampuran bebas antara lelaki dan wanita selain pelanggan turut dihidangkan dengan minuman keras dan mengenakan pakaian yang mencolok mata.

“Dikhuatiri acara tersebut akan dihadiri oleh pelanggan yang beragama Islam, maka satu tindakan pencegahan perlu dilakukan. Tambahan lagi, acara tersebut dianjurkan oleh pihak yang bukan warganegara Malaysia,” katanya.

Beliau berkata tindakan penguatkuasaan mengikut Enakmen Kesalahan Jenayah Syariah Negeri Johor akan digerakkan sekiranya acara seumpama itu diteruskan.

Terdahulu, Mohd Fared dilaporkan berkata JAINJ berjaya menggagalkan penganjuran pesta buih itu selepas menerima aduan orang awam susulan jemputan ke parti tertutup itu tular menerusi media sosial.

Datuk Bandar MBJB Datuk Mohd Noorazam Osman dilapor berkata pihaknya tidak dimaklumkan mengenai penganjuran pesta buih itu selain tiada permohonan permit penganjuran dibuat pihak berkaitan. –AlHijrah Online


KERAJAAN KAJI LOKASI BANGUN STESEN MINYAK TANPA SUBSIDI DI JOHOR BAHRU

JOHOR BAHRU: Kerajaan sedang mengkaji lokasi sesuai bagi membangunkan stesen minyak tanpa subsidi di daerah ini, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Beliau berkata kajian terperinci perlu dibuat oleh Kementerian Perdagangan Dalam Negeri dan Kos Sara Hidup (KPDN), memandangkan Johor bersempadan dengan Singapura dan banyak kenderaan dari republik itu mengisi petrol di bandar raya ini.

“Menerusi projek rintis di dua stesen minyak tanpa subsidi yang dibuka di Padang Besar dan Wang Kelian, Perlis, ia dapat menjimatkan hampir RM6 juta peruntukan subsidi minyak kerajaan.

“Di Johor Bahru ini, kita sedang buat kajian terperinci kalau ada tempat sesuai, kita akan buka untuk mengelakkan atau meminimumkan aktiviti pembelian minyak bersubsidi (oleh kenderaan asing),” katanya kepada pemberita selepas Majlis Pelancaran iTTV e-Learning Rahmah di Kempas di sini hari ini.

Pada 18 Mei lepas, Timbalan Perdana Menteri Datuk Seri Dr Ahmad Zahid Hamidi dilapor berkata KPDN kini di peringkat akhir untuk memuktamadkan pelaksanaan stesen minyak tanpa subsidi di beberapa negeri lain selepas projek rintis dilaksanakan di Perlis.

Ahmad Zahid dipetik berkata KPDN sedang peringkat akhir memuktamadkan pelaksanaan stesen minyak tanpa subsidi terutamanya di Kelantan dan akan disusuli dengan Kedah, Perak, Sarawak, Sabah dan Johor.

Sementara itu, Salahuddin turut mengingatkan bahawa kenderaan berpendaftaran asing tidak dibenarkan mengisi petrol bersubsidi RON95 termasuklah mengisikannya ke dalam tong untuk kegunaan kenderaan lain kerana subsidi petrol hanya diberikan kepada rakyat Malaysia.

“Berhubung kes tular melibatkan warga Singapura mahu membeli bahan api itu, bukti rakaman kamera litar tertutup (CCTV) menunjukkan dia tidak sempat membelinya. Alasan diberi iaitu untuk kegunaan go-kart… saya sedang menunggu laporan daripada KPDN Johor, jika pemilik stesen melakukan kesalahan, mereka boleh didakwa mengikut undang-undang,” katanya.

Semalam, Ketua Polis Daerah Iskandar Puteri ACP Rahmat Ariffin dilapor berkata pihaknya membuka satu kertas siasatan berhubung kes pertengkaran mulut melibatkan seorang penghantar makanan dan dua lelaki warga asing di sebuah stesen minyak di Iskandar Puteri, pada 16 Jun lepas.

Mengenai iTTV e-Learning Rahmah, Salahuddin berkata pelaksanaan Pakej Tuisyen Rahmah itu dapat memanfaatkan ribuan pelajar sekolah rendah dan menengah di seluruh negara, khususnya daripada keluarga kurang berkemampuan.

Beliau berkata pelaksanaan pakej tersebut bertujuan membantu kumpulan miskin tegar dan golongan kurang berkemampuan untuk mendapatkan pendidikan tambahan demi masa depan mereka.

“Pakej ini menyasarkan murid daripada darjah empat hingga pelajar tingkatan lima dengan penyediaan lebih 3,000 video tutorial berdasarkan sukatan kurikulum Kementerian Pendidikan,” katanya sambil menambah pelancaran pakej itu turut membuktikan inisiatif Payung Rahmah masih diterima rakyat Malaysia.–AlHijrah Online


PEMANDU LAWAN ARUS DIDENDA RM8,000, PENJARA 6 BULAN

KUALA LUMPUR: Pemandu kenderaan yang melawan arus di Bulatan Cheras, Kuala Lumpur dikenakan hukuman denda RM8,000 dan penjara enam bulan oleh Mahkamah Trafik Jalan Duta.

Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Sarifudin Mohd Salleh berkata, pemandu kenderaan yang merupakan lelaki berusia 34 tahun itu mengaku bersalah atas tuduhan di bawah Seksyen 42(1) Akta Pengangkutan Jalan 1987 kerana memandu secara melulu dan merbahaya

“Pemandu tersebut juga tidak dibenarkan mengambil lesen memandu selama lima tahun dan kesalahan direkodkan pada lesen memandu.

“Tertuduh turut dikenakan tindakan saman di bawah Seksyen 26(1) APJ 1987 kerana memandu kenderaan tanpa lesen memandu,” katanya dalam kenyataan hari ini.

Dalam kejadian pada 13 Disember lalu, pemandu terbabit telah dikesan memandu secara melawan arus di Bulatan Cheras selepas rakaman kejadian terbabit tular di media sosial. – AlHijrah Online


Netanyahu rasmi Trump Heights di Bukit Golan

BAITULMAQDIS, 17 Jun – Perdana
Menteri Israel, Benjamin Netanyahu semalam merasmikan sebuah penempatan baharu
di Bukit Golan, dinamakan sempena “rakan hebat” negara itu, Presiden Amerika
Syarikat (AS), Donald Trump.

Netanyahu mendedahkan papan tanda
“Trump Heights” disertai dengan bendera Israel dan AS, bagi menandakan
pelancaran tapak penempatan baharu itu.

Sinar Harian yang memetik laporan
AFP menyebutkan majlis itu berlaku selepas Trump pada hujung Mac lalu
mengiktiraf kedaulatan Israel melibatkan kawasan yang dirampasnya daripada
Syria pada Perang Enam Hari 1967.

Israel merampas kawasan itu dalam
tindakan yang tidak pernah diiktiraf masyarakat antarabangsa.

“Golan adalah milik Israel dan
akan terus jadi begitu,” isytihar Netanyahu.

Pembinaan di kawasan penempatan
itu sedang dilakukan oleh empat keluarga warga Israel.

Ia akan dibina di atas bekas
tapak kibbutz yang pertama kali dibina pada 1984.

Pelancaran penempatan baharu itu
akan memacu pembangunan Bukit Golan.

Tambah Netanyahu, kerajaan
berjanji akan melabur untuk pembinaan rumah dan jalan raya serta kemudahan
pendidikan dan pelancongan.

Pada April lalu, pemimpin Arab
mengutuk tindakan AS mengiktiraf Bukit Golan sebagai wilayah Israel.

Dalam satu deklarasi yang
diumumkan pada hari terakhir sidang kemuncak Liga Arab di Tunisia, anggota
pertubuhan itu mengesahkan bahawa Bukit Golan adalah wilayah milik Syria
mengikut undang-undang antarabangsa.

Menurut deklarasi itu, pemilikan
oleh Syria juga adalah hak yang diputuskan oleh Pertubuhan Bangsa-Bangsa
Bersatu (PBB) dan Majlis Keselamatan.